Top 10 Assamese Poems On Nature | Best Assamese Poem On Nature - Assam News Live\nAre you searching for Assamese poems on nature to learn more about poems? So your search for Assamese poems on nature is ended here. Because we have listed some best Assamese nature-based poetry collections so that you can read them here. Using these poems you can easily express your love for nature. Even you can take the help of our latest collection of Assamese Poem on Nature. Below are the famous Assamese poems based on nature –\n1. Latest Assamese poems on Nature\n2. Best Assamese poems on Nature\n3. Short Assamese Poem on Nature\nঋতুৱে ঋতুৱে বৰণ সলায়\nপ্ৰকৃতিৰ বিনন্দী‌য়া ৰূপৰ তুলনা নাই।\nবসন্ত ঋতুত নসাজ পিন্ধি\nধৰণীক সেউজ বোলেৰেজিলিকাই।\nফুলে ফলে জাতিষ্কাৰ হৈ\nধৰণীৰ শোভা বঢ়ায়।\nহেমন্ত ঋতুত সোনালী সাজেৰে\nপথাৰৰ সৌন্দৰ্য্য চৰায়।\nপ্ৰকৃতিৰ অতুলনীয় ৰূপত\nমানুহ হয় মুগ্ধ।\nকিন্তু, প্ৰকৃতিৰ যি সংহাৰি ৰূপ\nসিয়েই মানুহলৈ আনে ধ্বংস।\nপ্ৰকৃতিৰ এইধ্বংস লীলাই\nবহুতৰে কাঢ়ি নিয়ে প্ৰাণ।\nThis Poem is written by Anu Neog Tamuly\nসীমাহীন ভাবনাত বিহ্বলিত আজি প্ৰকৃতিৰ ৰূপ-গন্ধ —\nএই যে বতাহে ভয় খোৱাই লৰাই থৈ গছৰ পাত —\nসাগৰখন বলীয়ান হয়\nদিকভ্ৰান্ত হৈ —\nঅৱহেলিত নৰ তনুৰ\nকি যে বিষাক্ত আভা — !!\nপ্ৰকৃতিক সুধিলে জানো\nজীৱিত যদিও প্ৰকৃতি\nশব্দৰ নিৰ্বাক কাঁয়া —\nবিনিময় কৰিছোঁ মাথোঁ এটি উশাহৰ বাবে —\nনহ’লে মৃত্যু অনিবাৰ্য —\nবিষাক্ত কৰি মানৱ কুলে কৰে কিয় অনাদিলৈ বিদীৰ্ণ\nপ্ৰকৃতিৰ ভাৰসাম্য —\nএই যে এটি মসৃণ উশাহ\nআজিও আৱদ্ধ — !!\nThis Poem is written by Ranjan Bora\nএচাটি শীতল বতাহৰ হেপাহেৰে\nমেলি দিলো খিৰিকিখন।\nহো-হো কৈ সোমাই আহিলতপত বতাহ এজাক,\nযন্ত্ৰণাত কাতৰ মোৰ উশাহ-নিশাহ!!\nএই খিৰিকিখনৰ মুখতে বহি\nচাইছিলো শালিকীহালৰ যুঁজ,\nভুৰুংকৈ উৰি যোৱা\nচাইছিলো আকাশক তুলি ধৰা\nকাকিনী তামোলৰ পাতবোৰ,\nমলয়াৰে খেলা কৰা নাহৰৰ পাতবোৰ\nনাকে-মুখে সুৱাসৰ পাৰ ভঙা চুমা দিয়া\nবকুল জোপাক কি সতে,\nঅতীতক সপি দিও বাৰু?\nএই খিৰিকিমুখতে অনুভৱ কৰিছিলো\nপ্ৰতিটো ঋতুৱে কৰা সুন্দৰৰ আলাপন,\nঅনুভৱ কৰিছিলো কাঁচিয়লীৰ কোমল পৰশ।\nশীতৰ কোনোবা কোমল পুৱাতে\nখিৰিকিত পৰিছিলহি ভাটৌ এজনী।\nকলকলাই জনাইছিল মধুৰ সুপ্ৰভাত।\nআহ!! সুন্দৰৰ কি যে অপূৰ্ব সৃষ্টি!!\nকও নকওকৈ বহু কথাই কৈছিল তাই\nমইহে বুজাৰ ভাও ধৰি একোকে নুবুজিলো।\nনিতো বহো খিৰিকিমূখত।\nসেইদিনধৰি আজিলৈ দেখা নাই\nক’লৈ গ’ল ! ক’তেনো হেৰাল!!\nসময়ৰ বলুকাই কাঢ়ি নিলে সুন্দৰক।\n°°°°° ইমান তপত বতাহ!\nকিয় বিচাৰো খিৰিকি?\nনাপাও যদি শীতল বতাহ ছাটি\nনাপাও যদি সেউজী প্ৰেমৰ শান্তি\nনেদেখো যদি জোনাকৰ মধুচন্দ্ৰিকা\nনিবিলায় যদি শেৱালিয়ে সুৱাস\nতেনেহলে কিহৰ বাবে খিৰিকি??\nআত্মাৰ ক্ষোভৰ জুয়ে\nমোক বাৰে বাৰে কয়,\n“বন্ধ কৰা খিৰিকি”।\nদুই হাত মেলোতেই দেখিলো,\nচোতালৰ চুকত গোলাপজুপিয়ে\nঅজানিতে জকমককৈ ফুলি\nমোলৈ চাই মাৰিছে হাঁহি।\nThis Poem is written by Jutika Sarma\nনদীখন বৈ থাকোঁতে\nআৰু কৃষকৰ মুখবোৰ\nহাঁহিৰে আছিল ভৰা ।\nইপাৰৰ পৰা সিপাৰলৈ\nমুখৰ হৈছিল গধূলি পুৱা।\nএতিয়া নদীখন ইয়াত নাই\nনদীখনে গতি সলালে,\nসেই সেউজীয়া পথাৰো নাই\nঅতীত হ’ল শস্যৰ মেটমৰা ভঁৰাল,\nউঠি গ’ল কৰ্দৈগুৰি ঘাট,\nঘাটৈ ককায়ে আৰু নাবায় নাও,\nনিৰস, অলস কৃষকৰ মুখ\nসিহঁতৰ এতিয়া দুখৰ উপৰি দুখ।\nনদীখন এতিয়া সাধু কথা হ’ল\nবুঢ়ী আইয়ে নাতিক নদীৰ সাধু কয়\nনাতিহঁতে ভেবা লাগি শুনে\nThis Poem is written by Anjan Phukan\nৰিমঝিম বৰষুণ নামিছে ।\nগুণ গুণ কানে কানে কিনো কথা ক’লে ।\nক্ষন্তেকৰ কাৰনে হলেও শান্ত হ’ল ।\nমাজে মাজে বিজুলীৰ চমক –\nমন মোৰ সচকিত হ’ল ।\nপ্ৰকৃতিৰোযে আছে তাণ্ডব নৃত্য ।\nপ্ৰকৃতিৰোযে আছে ধ্বংসযজ্ঞ ।\nনিমিষতে সকলো মাটিৰ ল’গত মিলি যায় ।\nমানৱ জাতি আজি –\nৰুষ্ট প্ৰকৃতিক দমন কৰি –\nবুদ্ধিজিৱী মানৱে –\nনিজৰ সৃষ্টি অব্যাহত ৰাখিছে ।\nনিজৰ জীৱন সুৰক্ষাৰ কাৰনে –\nবিজ্ঞানৰ সৃষ্টিয়ে অৰিহনা যোগাইছে ।\nজীৱশ্ৰেষ্ঠ মানৱে সেয়ে প্ৰকৃতিক আওঁকাণ কৰি\nজীৱন আগুৱাবলৈ যৎপৰোনাষ্টি –\nআশুপুৰুষাৰ্থ কৰিছে ।\nঠিক প্ৰকৃতিৰ দৰেই –\nমানুহৰো ছাগে প্ৰকৃতিৰ প্ৰভাৱ পৰিছে ।\nমানুহৰ মন মগজুত আজি –\nবিকৃত ৰূপ ধাৰন কৰিছে ।\nখং-ৰাগ মনৰ উগ্ৰতা আদি –\nহৃদয়ত মৰম স্নেহৰ বিজুতি ঘটিল ।\nমানৱ আজি দানৱলৈ পৰিনত হৈছে ।\nএনেদৰে চলিব পৃথিৱী ।\nএনেদৰেই চলিব মানৱ জাতি ।\nপ্ৰকৃতিৰো ছাগে ইচ্ছা ।\nThis Poem is written by Abha Das\nতোমাক বিচাৰি পাওঁ\nমোৰ বুকুত মাজত আছা তুমি\nসাৱটি অলেখ প্ৰেম\nএক মায়ালৈ তোমাৰ প্ৰেমত\nহাবুডুবু খাইছো প্ৰেমিক চৰাইৰ দৰে..\nসেউজী ধৰা আকোঁৱালি,\nপ্ৰকৃতিৰ গোন্ধত মতলীয়া হৈ\nপ্ৰেমিক চৰাই দৰে!\nনিৰ্মল অম্বৰৰ তৰাৰ তিৰবিৰনি\nনীলিমাৰ আভাৰ মাজত\nসোমাই পৰিছো মই\nপ্ৰেমিক চৰাই দৰে\nনৈসৰ্গ মোৰ নিচা\nভাল পাওঁ মই প্ৰকৃতি\nপ্ৰকৃতিৰ মাজতেই আশাৰ এটি\nসপোন সপোন লগা জীৱনৰ আৰম্ভনি,\nবিৰিখ, নানাৰঙী পক্ষীবোৰ\nহয়তো কিবা গোন্ধ পাইছে\nপাতৰ আঁৰত থকা কপৌটিয়ে\nজুম জুম কৰে,,,\nনৈখনেও কুল কুলকৈ হাঁহি ধেমালি কৰে,\nপাহাৰৰ জুৰিটিও নাচি মতলীয়া হয়\nফিৰ্ ফিৰাই অহা বতাহ জাকে\nপাতে পাতে ফুচ্ ফুচাই কথা পাতে\nএয়া কি মহিমা\nপ্ৰকৃতিৰ সুখ আনন্দত দেখি\nবিমল আনন্দৰ ঢৌৱে\nবুৰালে মোৰ প্ৰাণ!\nপ্ৰেমত পৰিছো মই\nযেন এটি নিচাত ডুবিচো\nপ্ৰকৃতিৰ নিচা !\nবিৰিখ প্ৰেমিকপখী প্ৰেমিক\nমই অৰণ্য প্ৰেমিক\nনিচা এটি থাকিবই দিয়াচোন\nনিচা লাগে সকলোতে,,\nজীৱন মানেই সংগ্ৰাম\nপ্ৰেম মানে অৰণ্যপ্ৰেমো ৷\nসময় গতিশীল, যুগ সলনি হয়\nএয়াই এক প্ৰকৃতিৰ বিধান,,\nপ্ৰকৃতিৰ মাজতেই মোৰ\nআশাই পাহি মেলিছে\nপ্ৰকৃতি প্ৰেমিক মই।\nThis poem is written by Rabia Begum\nসেই প্ৰকৃতি প্ৰেমিক মানুহজন\nলুইতৰ ঔৱনা চাপৰিত\nমুলাই কাঠনিবালিৰ বালিচন্দাতে\nসোণ-ৰূপৰ মুকুতা পিন্ধাই\nগঢ়িছে সেউজীয়া পৃথিৱী ।\nপৰিৱেশক প্ৰাণ দিছে\nজীৱকো উশাহ দিছে\nসযতনে ৰাখিছে ।\nভাৰতৰ অৰণ্য মানৱ”।\nযি ক্ষণে সাধুলোকে হাবি কাটি তহিলং কৰিছে\nবৰ বৰ অট্টালিকা, নগৰ-চহৰ,উদ্যোগ গঢ়িছে\nসেই হেন পৰত শ্ৰমজীৱি মানৱ কৃষকে\nবিনা মূল্যে সেউজীয়া পৃথিৱী গঢ়িছে ।\nতুমি মানৱ পৃথিৱীৰ প্ৰকৃত মানৱ\nতুমি সম্পদ পৃথিৱীৰ অমূল্য সম্পদ\nসেই প্ৰকৃতি প্ৰেমিক মানুহজন…\nThis poem is written by Najitora Saikia\nতোমাতেই নিহিত হৈ আছে\nঅফুৰন্ত শক্তি !\nন-কৈ ৰোৱা পুলিয়ে উঠে ঠন ধৰি !\nসন্তানসম্ভৱা হয় নাৰী !\nকণ্টকৰ মাজত ফুলে গোলাপ কলি !\nপংকৰ বুকু ফালিফুলি উঠে পংকজ পাহি !\nপুৰণি পাত সৰি\nকুঁহিপাতেৰে থোপাথোপে ফুল ধৰি\nসমৃদ্ধ হয় নানা গছ-গছনি ।\nমনুষ্যক মাটিয়ে নৈক বৰষুণে\nকৰে শুৱনি !\nজীৱন আৰু হৃদয়ক দিয়েনৈয়ে গতি !\nনৈকাষৰীয়া ঠাইবোৰত গঢ়লৈ উঠিছে\nকিমান যে সভ্যতা-সংস্কৃতি ।\nকি যে বদান্যতা..ভাষাৰে বা কথাৰে\nপ্ৰকাশ কৰিব নোৱাৰি !\nতোমাৰ মোহত সকলো বন্দী !\nসৃষ্টিকৰ্তাৰ সৃষ্টিশক্তি !\nতুমিয়েই প্ৰকৃতি ।\nকিমাননো আৰু দিবা ?\nতথাপিও কৰিব নোৱাৰা সন্তুষ্ট !\nমানৱজাতি যে বৰ লোভী\nজানাইচোন তুমি ?\nকিন্তু,যিমানেই তোমাৰ বিৰুদ্ধে গৈছে\nসিমানেই নিজৰ ভৰিত নিজেই\nকুঠাৰ মাৰিছে !দিনে দিনে..\nতৃষ্ণাতুৰ ভোকাতুৰ আৰু অঘৰীৰ\nসংখ্যা বাঢ়িছে !\nপ্ৰলয়ক সাদৰ-সম্ভাষণ জনাইছে ।\nThis poem is written by Jayprakash Deka Boruah\nবসন্ত আৰু প্ৰকৃতিৰ প্ৰেমৰ কথা\nকাণে কাণে কৈ গ’ল বতাহে নদীখনক\nদুৰন্ত প্ৰেমিক বসন্তৰ পৰশত\nপ্ৰকৃতি জনীও হৈ পৰিল সেউজীয়া।\nবসন্তই আকৌ মনে মনে ফুচফুচাই\nমাতি থৈ আহিল বহাগীক\nগম পাই প্ৰকৃতি জনীয়ে আউলি বাউলি হৈ\nবসন্তৰ ওপৰত অভিমান কৰি\nধুমুহা বৰষূণ হৈ গৰজি উঠিল।\nবসন্তই শান্ত হৈ চাই ৰল মাথো\nপ্ৰকৃতিৰ তাণ্ডব নৃত্যএকোকে নকলে,\nএসময়ত শান্ত হল প্ৰকৃতি\nবসন্তই বিচাৰে সকলোৰে হৃদয়তপ্ৰেমৰ কঠিয়া সিচি\nজীৱনটো ৰঙীন কৰি তুলিবলৈ।\nমাটি আৰু আকাশৰ সম্পৰ্ক গঢ়িবলৈ\nপথাৰ খন জীপাল কৰি কৃষকৰমনত আশাৰ সঞ্চাৰ কৰিবলৈ\n,বহাগী আহিলেহে যে\nএইবোৰ সম্ভৱ হব\nবুজাই দিলে প্ৰকৃতিক\nপ্ৰকৃতিয়েও বুজি পাই মৰমেৰে\nআদৰি আনিলে বহাগীক।\nThis poem is written by Rupali Bora\nচৌদিশ কুৱলীৰে আৱৰা প্ৰকৃতি..\nএজাক তাতে স্নিগ্ধ শীতল\nফিৰফিৰিয়া বতাহ বলি আছে..\nশীত যেন গাল মুখৰ পৰা বিয়পি\nঅগ্নিৰ তাপে যেন ৰুধিব পৰা..নাই\nচেঁচা দেহটি… কিন্তু..!\nশীতে যেন আগুচি ধৰিব নোৱাৰা..\nমনটোক দৌৰি ফুৰিছে দশোদিশ…\nThis poem is written by Pallabi Das\nপাহাৰৰ বুকুৱেদি নিজৰাটি বয়\nহাঁহি হাঁহি নিজৰাই পাহাৰক কয়\nইমান কঠিনতাৰ বুকুতো\nকেনেকৈ সম্ভৱ তোমাৰ\nএই শ্যামলী শোভা ?\nপ্ৰত্যুত্তৰত পাহাৰে মিচিকিয়াই কয়\nসৃষ্টিৰ মহিমা অপাৰ—-\nযেনেকৈ সমুদ্ৰৰ অটল গৰ্ভতো\nপ্ৰকৃতিৰ সেউজীয়ামণি- মুকুতাৰে জকমকীয়া\nতেনেকৈয়ে , মোৰ শিলাময় বুকুতো\nনিজৰাৰ কুলুকুলু ধাৰ\nতথা বিনন্দীয়া প্ৰকৃতিৰ অপৰূপ সম্ভাৰ ।\nThis poem is written by Dipti Dutta\nসুমিষ্ট সুৰৰ গুঞ্জনেৰে\nপ্ৰকৃতি ৰাণীক কৰি চঞ্চলা\nআহিলি অজান দেশৰ পৰা\nপাখিত বান্ধি আনিলি\nঋতুৰাজ বসন্তৰ বতৰা\nকুউ কুউ সুৰৰ লহৰত\nডেকা-গাভৰুৰ কলিজাৰ —\nতেজো ফুল হৈ ফুলে\nঢোলত চাপৰ মাৰি ঢুলীয়াই\nৰঙালী বিহুটি আদৰি আনেতয়েই নহয় জানো–\nবিৰিখৰ ডালে-ডালেপাতৰ আঁৰে-আঁৰে\nমধুৰ সুৰেৰে গাণ গোৱা\nক’লা বৰণীয়া বসন্ত বিহগী\nপৰিভ্ৰমী কুলি চৰাই ?\nThis poem is written by Lalita Das\nতোমাৰ পৰশ পাই ।\nপ্ৰকৃতিয়ে পিন্ধিব সেউজীয়া আভুষণ ।\nগছৰ ডালত কুলিৰ মৌ সনা মাত ।\nতোমাৰ পৰশ পাইপ্ৰকৃতি আজি বিনন্দীয়া ।\nতোমাৰ পৰশ পাইসকলোৰে মন উৰণীয়া ।\nতোমাৰ পৰশ পাইজিপাল হৈ উঠিল এই ধৰা ।\nতোমাৰ পৰশ পাইআহিছেআশাৰ বতৰা ।\nতোমাৰ পৰশ পাই\nগাভৰু হল এই ধৰা\nThis poem is written by Jayanta Kalita\nWe hope you have liked our collection of Assamese Poems on Nature. We will keep updating the list with more beautiful Assamese poems on Nature. Thank you for visiting our site. You can also check our article on – Top5most famous Assamese Poets\nRelated Topics:Assamese PoemsAssamese Poems on Natureপ্ৰকৃতিৰ কবিতা\nTop5most famous Assamese Poets you must know


Metrogyl P in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Metrogyl P ar byavahar, ppali, parshwakriya, upkaar, kriya-pratikriya aaru satarkatabani\nसदस्य इस दवा को ₹102.1 में ख़रीदे।\nOINTMENT Pack Size: 20 GM\nMetrogyl P की जानकारी\nMetrogyl P ৰ লাভ আৰু ব্যৱহাৰসমূহ- Metrogyl P Benefits & Uses in Assamese- Metrogyl P ar laabh aaru byavaharsamuh\nMetrogyl P ৰ পালি আৰু সেয়া কেনেদৰে ল'ব- Metrogyl P Dosage & How to Take in Assamese - Metrogyl P ar paali aaru xeya kenedore lobo\nMetrogyl P ৰ পাৰ্শ্চক্ৰিয়াসমূহ- Metrogyl P Side Effects in Assamese- Metrogyl P ar parshwakriyasamuh\nMetrogyl P সংক্ৰান্ত সতৰ্কতাবাণীসমূহ- Metrogyl P Related Warnings in Assamese- Metrogyl P xonkranta xatarkatabanisamuh\nঅইন দৰৱৰ সৈতে Metrogyl Pৰ গুৰুতৰ ক্ৰিয়া-প্ৰতিক্ৰিয়া- Severe Interaction of Metrogyl P with Other Drugs in Assamese- Oinor xoite Metrogyl P ar gurutor kriya-pratikriya\nMetrogyl P মতভেদসমূহ- Metrogyl P Contraindications in Assamese- Metrogyl P nishedhsamuh\nMetrogyl P ৰ বিষয়ে সততে সোধা প্ৰশ্নসমূহ- Frequently asked Questions about Metrogyl P in Assamese- Metrogyl P ar bikhoye satate xodha prashnasamuh\nখাদ্য আৰু মদৰ সৈতে Metrogyl P ক্ৰিয়া-প্ৰতিক্ৰিয়া- Metrogyl P Interactions with Food and Alcohol in Assamese- khadya aaru modor xoite Metrogyl P kriya-pratikriya\nMetrogyl P ৰ লাভ আৰু ব্যৱহাৰসমূহ - Metrogyl P Benefits & Uses in Assamese - Metrogyl P ar laabh aaru byavaharsamuh\nMetrogyl P তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nMetrogyl P ৰ পালি আৰু সেয়া কেনেদৰে ল'ব - Metrogyl P Dosage & How to Take in Assamese - Metrogyl P ar paali aaru xeya kenedore lobo\nMetrogyl P-ৰ উপাদানসমূহ - Metrogyl P Active Ingredients in Assamese - Metrogyl P-ar upadaansamuh\nMetrogyl P ৰ পাৰ্শ্চক্ৰিয়াসমূহ - Metrogyl P Side Effects in Assamese - Metrogyl P ar parshwakriyasamuh\nগৱেষণাৰ ভিত্তিত, Metrogyl P ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nMetrogyl P সংক্ৰান্ত সতৰ্কতাবাণীসমূহ - Metrogyl P Related Warnings in Assamese - Metrogyl P xonkranta xatarkatabanisamuh\nMetrogyl P-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Metrogyl Pএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Metrogyl P পুনৰাই গ্ৰহণ নকৰিব।\nMetrogyl P-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা, আপুনি Metrogyl P ৰ ক্ষতিকাৰক প্ৰভাৱৰ সম্মুখীন হব পাৰে। আপুনি যদি এইবোৰৰ সম্মুখীন হয়, চিকিতসকৰ পৰামৰ্শ নোলোৱাকৈ গ্ৰহণ নকৰিব। চিকিতসকে পৰামৰ্শ দিয়া অনুসৰি কৰক।\nবৃক্কত Metrogyl P কি প্ৰভাৱ দেখা গৈছে?\nMetrogyl Pৰ বৃক্ক ৰ ওপৰত কোনো পাৰ্শ্ব-প্ৰতিক্ৰিয়া নাই।\nযকৃতত Metrogyl P কি প্ৰভাৱ দেখা গৈছে?\nকলিজা ৰ বাবে Metrogyl P ক্ষতিকাৰক নহয়।\nহৃদযন্ত্ৰৰ ক্ষেত্ৰত Metrogyl P ৰ কি প্ৰভাৱ দেখা গৈছে?\nহৃদয় ৰ বাবে Metrogyl P সম্পূৰ্ণৰূপে সুৰক্ষিত।\nঅইন দৰৱৰ সৈতে Metrogyl Pৰ গুৰুতৰ ক্ৰিয়া-প্ৰতিক্ৰিয়া - Severe Interaction of Metrogyl P with Other Drugs in Assamese - Oinor xoite Metrogyl P ar gurutor kriya-pratikriya\nMetrogyl P তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nBenzalkonium Chloride + Sodium Chloride\nMetrogyl P মতভেদসমূহ - Metrogyl P Contraindications in Assamese - Metrogyl P nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Metrogyl P লোৱা অনুচিত যাতে -\nMetrogyl P ৰ বিষয়ে সততে সোধা প্ৰশ্নসমূহ - Frequently asked Questions about Metrogyl P in Assamese - Metrogyl P ar bikhoye satate xodha prashnasamuh\nএই Metrogyl P-এ অভ্য়াস বা নিচাৰ সৃষ্টি কৰে নেকি?\nনহয়, Metrogyl P লোৱাটোৱে কোনো আসক্তিৰ সৃষ্টি নকৰে।\nMetrogyl P য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, কিন্তু Metrogyl P লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nমানসিক ৰোগৰ চিকিত্সাৰ বাবে Metrogyl P লৈ কোনো লাভ নাই।\nখাদ্য আৰু মদৰ সৈতে Metrogyl P ক্ৰিয়া-প্ৰতিক্ৰিয়া - Metrogyl P Interactions with Food and Alcohol in Assamese - khadya aaru modor xoite Metrogyl P kriya-pratikriya\nখাদ্য আৰু Metrogyl Pৰ ক্ৰিয়া-প্ৰতিক্ৰিয়া\nখাদ্যৰ সৈতে Metrogyl P লোৱাৰ পৰা আপোনাৰ স্বাস্থ্যৰ কোনো ক্ষতি নহয়।\nমদ আৰু Metrogyl Pৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Metrogyl Pৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nMetrogyl P ৰ অনুকল্প - Substitutes for Metrogyl P in Assamese\nMetrogyl P खरीदें\nMetro Pv खरीदें\nMetrozen P खरीदें\nPoviken M खरीदें\nWokadine M खरीदें\nMetrogyl P ৰ মূল্য আৰু পেকৰ চাইজ - Metrogyl P Price and Pack Size in Assamese - Metrogyl P ar mulya aaru pakor size\nMetrogyl P Ointment ₹107.5 खरीदें\nআপুনি বা আপোনাৰ পৰিয়ালৰ কোনোবাই Metrogyl P লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Metrogyl P ব্যৱহাৰ কৰিছিল নেকি?\nআপুনি কিমান পৰিমাণে Metrogyl P সেৱন কৰিছিল?\nআপুনি Metrogyl P ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Metrogyl P সেৱন কৰে?


দক্ষিণ এছিয়াৰ এখন ৰাষ্ট্ৰ\nআমাৰ সোণাৰ বাংলা\n- সভাধ্যক্ষ শিৰীন শাৰমিন চৌধুৰী\n- ২০১৮ আনুমানিক −১৬,১৩,৭৬,৭০৮ ২,০১৮ −১৪,২৩,১৯,০০০'"`UNIQ--ref-০০০০০০০৩-QINU`"' (অষ্টম)\n১৯৪৭ চনৰ ভাৰত বিভাজনৰ সময়ত পাকিস্তানৰ পূৰ্ব অংশ (পূৰ্ব পাকিস্তান) হিচাপে বাংলাদেশৰ সীমা নিৰ্ধাৰিত হয়। পূৰ্ব আৰু পশ্চিম পাকিস্তানৰ মধ্যবৰ্তী দূৰত্ব আছিল প্ৰায় ১৬০০ কিঃমিঃ (১০০০ মাইল)। দুই পাকিস্তানৰ মানুহৰ ধৰ্ম (ইছলাম) একেটা হ'লেও জাতিগত আৰু ভাষাগত ব্যৱধান আছিল বিৰাট। তাতে পশ্চিম পাকিস্তানত অৱস্থিত চৰকাৰৰ অনিহাৰ ফলস্বৰূপে এই ব্যৱধান বেছি প্ৰকট হৈ উঠে। ইয়াৰে চূড়ান্ত পৰিণতি হিচাপে ১৯৭১ চনত ভাৰতবৰ্ষৰ সমৰ্থনত এটা ৰক্তক্ষয়ী যুদ্ধৰ মাধ্যমেৰে স্বাধীন ৰাষ্ট্ৰ হিচাপে বাংলাদেশৰ অভ্যুত্থান হয়। বাংলাদেশৰ স্বাধীনতা-উত্তৰ সময়খিনি বিভিন্ন ৰাজনৈতিক বিশৃংখলতাৰে পৰিপূৰ্ণ। এই সময়ছোৱাত তেৰবাৰ ৰাষ্ট্ৰ পৰিচালনাৰ দল সলনি হোৱাৰ উপৰিও কমপক্ষেও চাৰিবাৰ। সামৰিক অভ্যুত্থান ঘটে।\nউৱাৰী বটেশ্বৰ অঞ্চলত ২০০৬ চনত আৱিষ্কৃত পুৰাতাত্ত্বিক নিদৰ্শন অনুযায়ী বাংলাদেশ অঞ্চলত জনবসতি গঢ়ি উঠিছিল প্ৰায় ৪ হাজাৰ বছৰ আগতে। ধাৰণা কৰা হয় যে দ্ৰাবিড় আৰু তিব্বতীয়-বাৰ্মী জনগোষ্ঠীয়ে এই ঠাইত সেই সময়ত বসতি স্থাপন কৰিছিল। পাছলৈ এই অঞ্চলটো ক্ষুদ্ৰ ক্ষুদ্ৰ ৰাজ্যত বিভক্ত হয় আৰু স্থানীয় তথা বিদেশী শাসকৰ দ্বাৰা শাসিত হৈ থাকে। আৰ্যসকলৰ আগমনৰ পাছত খ্ৰীষ্টিয় চতুৰ্থ-ৰ পৰা ষষ্ঠ শতিকা পৰ্য্যন্ত গুপ্ত ৰাজবংশই বাংলা শাসন কৰিছিল। ইয়াৰ ঠিক পাছতেই শশাঙ্ক নামে এজন স্থানীয় ৰজাই স্বল্প কালৰ বাবে এই অঞ্চলৰ ক্ষমতা দখল কৰিবলৈ সক্ষম হয়। প্ৰায় এশ বছৰ জোৰা অৰাজকতাৰ (যাক মাৎসন্যায় পৰ্ব বুলি কোৱা হয়) শেষত বৌদ্ধ ধৰ্মাৱলম্বী পাল ৰাজবংশ বাংলাৰ অধিকাংশৰ অধিকাৰী হয়, আৰু পৰৱৰ্তী চাৰিশ বছৰ তেওঁলোকৰ অধীনত থাকে। ইয়াৰ পাছত হিন্দু ধৰ্মাৱলম্বী সেন ৰাজবংশ ক্ষমতালৈ আহে। দ্বাদশ শতিকাত চুফি ধৰ্মপ্ৰচাৰক সকলৰ দ্বাৰা বাংলাত ইছলাম ধৰ্মৰ প্ৰৱৰ্তন ঘটে। পৰবৰ্ত্তী কালত বিভিন্ন সময়ত সামৰিক অভিযান আৰু যুদ্ধ জয়ৰ সহায়েৰে মুচলিম শাসন প্ৰতিষ্ঠা হয়। ১২০৫ - ১২০৬ চনৰ সময়ছোৱাত ইখতিয়াৰ উদ্দিন মহম্মদ বখতিয়াৰ খলজী নামেৰে এজন তুৰ্কী বংশোদ্ভূত সেনাপতিয়ে ৰাজা লক্ষ্মণ সেনক পৰাজিত কৰি সেন ৰাজবংশৰ পতন আনে। ষোড়শ শতিকাত মোগল সাম্ৰাজ্যৰ অধীনলৈ অহাৰ আগলৈ বাংলা স্থানীয় চুলতান আৰু ভূস্বামীসকলৰ দ্বাৰা শাসিত হয়। মোগল বিজয়ৰ সময়ত ঢাকাত বাংলাৰ ৰাজধানী স্থাপিত হয় আৰু এই ঠাইৰ নাম দিয়া হয় জাহাঙ্গীৰ নগৰ।\nবাংলালৈ ইউৰোপীয় ব্যৱসায়ীৰ আগমন ঘটে পঞ্চদশ শতিকাৰ শেষভাগত। লাহে লাহে তেওঁলোকৰ প্ৰভাৱ বাঢ়িবলৈ লয়। ১৭৫৭ খ্ৰীষ্টাব্দত ব্ৰিটিছ ইষ্ট ইণ্ডিয়া কোম্পানীয়ে পলাশীৰ যুদ্ধত জয়লাভৰ সুযোগ লৈ বাংলাৰ শাসনক্ষমতা দখল কৰে। (Baxter  , pp. 23—28)। ১৮৫৭ খ্ৰীষ্টাব্দৰ চিপাহী বিদ্ৰোহৰ পাছত বাংলাৰ শাসনভাৰ কোম্পানীৰ হাতৰপৰা ব্ৰিটিছ সাম্ৰাজ্যই প্ৰত্যক্ষ নিয়ন্ত্ৰণলৈ আহে। ব্ৰিটিছ ৰজাৰ নিয়ন্ত্ৰণাধীন একোজন ভাইছৰয়ে প্ৰশাসন পৰিচালনা কৰিছিল। (Baxter, pp.30—32) ঔপনিৱেশিক শাসনৰ আমোলত ভাৰত উপমহাদেশত বহুবাৰ ভয়াবহ দুৰ্ভিক্ষ দেখা দিয়ে। তাৰ মাজত ছিয়াত্তৰৰ মন্বন্তৰ নামে পৰিচিত ১৭৭০ খ্ৰীষ্টাব্দৰ দুৰ্ভিক্ষত আনুমানিক ৩০ লাখ লোকৰ মৃত্যু হয়।\n১৯৫০ চনত ভূমি সংস্কাৰৰ অধীনত জমিদাৰী ব্যবস্থা তুলি দিয়া হয়। (Baxter, p. 72) কিন্তু পূব পাকিস্তানৰ অৰ্থনৈতিক আৰু জনসংখ্যাগত গুৰুত্ব সত্ত্বেও পাকিস্তান চৰকাৰ আৰু সেনাবাহিনী সম্পূৰ্ণৰূপে পশ্চিম পাকিস্তানীসকলৰ নিয়ন্ত্ৰণাধীন আছিল। ১৯৫২চনৰ ভাষা আন্দোলনত পাকিস্তানৰ দুই অংশৰ মাজৰ সংঘাত প্ৰথমে প্ৰকাশ পায়। (Baxter, pp. 62—63) পৰবৰ্তী দশক জুৰি কেন্দ্ৰীয় চৰকাৰে অৰ্থনৈতিক ও সাংস্কৃতিক বিষয়ত লোৱা কেবাটাও পদক্ষেপে পূব পাকিস্তানত বিক্ষোভৰ অগনি জ্বলাই তোলে। সেই সময়তে বাঙালী জাতীয়তাবাদৰ প্ৰবক্তা হিচাপে আৱামী লীগৰ উত্থান ঘটে, আৰু দলটো বাঙালী জাতিৰ প্ৰধান ৰাজনৈতিক দল হিচাপে পৰিগণিত হয়। ১৯৬০-ৰ দশকৰ মাজভাগত [৬ দফা আন্দোলন|৬ দফা আন্দোলনৰ]] সূচনা ঘটে। আৱামী লীগৰ নেতা শেখ মুজিবুৰ ৰহমানক ১৯৬৬ চনত কাৰাবন্দী কৰা হয়। ১৯৬৯ চনত আগৰতলা ষড়যন্ত্ৰ গোচৰত তেওঁক আকৌ বন্দী কৰা হয়, কিন্তু ঊনসত্তৰৰ গণঅভ্যুত্থানৰৰ ফলত আয়ুব খানৰ সামৰিক জান্তাৰ পতন ঘটে আৰু মুজিবক মুক্তি দিয়া হয়।\n১৯৭০ চনৰ ডিচেম্বৰ মাহত এক ভয়াবহ ঘূৰ্ণিবতাহত পূৰ্ব পাকিস্তানৰ উপকূলীয় অঞ্চলত প্ৰায় ৫ লাখ লোকৰ মৃত্যু ঘটে। কিন্তু পাকিস্তানৰ কেন্দ্ৰীয় চৰকাৰে অসহযোগিতা অব্যাহত ৰাখে। ১৯৭০ চনৰ সংসদীয় নিৰ্বাচনত আৱামী লীগে সংখ্যাগৰিষ্ঠতা লাভ কৰিলেও সামৰিক জান্তাই ক্ষমতা হস্তান্তৰত অমান্তি হয়। (Baxter, pp. 78—79) মুজিবৰ সৈতে ঘূৰণীয়া মেজমেল সফল নোহোৱাত জেনেৰেল ইয়াহিয়া খানৰ নিৰ্দেশত ২৫ মাৰ্চ তাৰিখে গভীৰ ৰাতি মুজিবক গ্ৰেপ্তাৰ কৰা হয় আৰু পাকিস্তানী সেনাবাহিনীয়ে অপাৰেছন চাৰ্চলাইট আৰম্ভ কৰি বাঙালীসকলৰ ওপৰত নিৰ্বিচাৰ অত্যাচাৰ আৰম্ভ কৰে।  পাকিস্তানী সেনাবাহিনীৰ এই আক্ৰমণৰ ফলত বিপুল সংখ্যক মানুহৰ প্ৰাণহানি ঘটে। সেনাবাহিনী আৰু স্থানীয় দালালসকলৰ অন্যতম প্ৰধান লক্ষ্য আছিল বুদ্ধিজীবী আৰু সংখ্যালঘু জনগোষ্ঠী। প্ৰায় ১ কোটি মানুহ শৰণাৰ্থী হৈ ভাৰতত আশ্ৰয় লয়। (LaPorte  , p. 103) বাংলাদেশত মুক্তিযুদ্ধত হোৱা জীবনহানিৰ সংখ্যা ৩০ লাখ পৰ্যন্ত হ'ব বুলি অনুমান কৰা হৈছে।  আৱামী লীগৰ অধিকাংশ নেতাই ভাৰতত আশ্ৰয় লৈছিল। তেওঁলোকে ১৭ এপ্ৰিলত মেহেৰপুৰৰ বৈদ্যনাথতলাৰ আমবাগানত অস্থায়ী চৰকাৰ গঠন কৰে। বাংলাদেশৰ স্বাধীনতা যুদ্ধ চলে সুদীৰ্ঘ ৯ মাহ ব্যাপি মুক্তি বাহিনী আৰু বাংলাদেশ সেনাবাহিনী আৰু ভাৰতৰ সহায়ত ১৯৭১ চনৰ ডিচেম্বৰ মাহত এই যুদ্ধত জয়লাভ কৰিবলৈ সক্ষম হয়। মিত্ৰবাহিনীৰ প্ৰধান জেনেৰেল জগজিৎ সিং অৰোৰাৰ হাতত ১৯৭১ চনৰ ১৬ডিচেম্বৰ তাৰিখে পাকিস্তানী বাহিনীৰ প্ৰধান জেনেৰেল নিয়াজীয়ে আত্মসমৰ্পণ কৰে। প্ৰায় ৯০,০০০ পাকিস্তানী সেনা যুদ্ধবন্দী হিচাপে ধৰা পৰে। এওঁলোকক ১৯৭৩ চনত পাকিস্তানলৈ ওভোতাই পঠিওৱা হয়। \nস্বাধীনতাৰ পাছৰ সময়ত বাংলাদেশত প্ৰথমে সংসদীয় গণতন্ত্ৰ ব্যৱস্থা প্ৰচলন হয় আৰু শেখ মুজিব দেশখনৰ প্ৰধানমন্ত্ৰী হয়। ১৯৭৩ চনৰ সংসদীয় নিৰ্বাচনত আৱামী লীগে নিৰংকুশ সংখ্যাগৰিষ্ঠতা লাভ কৰে। ১৯৭৩ আৰু ১৯৭৪ চনত দেশব্যাপী দুৰ্ভিক্ষই দেখা দিয়ে। ১৯৭৫ চনৰ আৰম্ভণিতে শেখ মুজিবে দেশখনত বাকশালৰ অধীনত একদলীয় শাসন ব্যৱস্থা প্ৰবৰ্তন কৰে। ১৯৭৫ চনৰ ১৫ আগষ্ট তাৰিখে সেনাবাহিনীৰ কিয়দংশ তথা কিছু ৰাজনীতিবিদৰ ষড়যন্ত্ৰত সংঘটিত অভ্যুত্থানত মুজিব সপৰিবাৰে নিহত হয়।  পৰবৰ্তী ৩ মাহত একাধিক অভ্যুত্থান আৰু প্ৰতি-অভ্যুত্থান চলি থাকে, যাৰ সমাপ্তিত মেজৰ জেনেৰেল জিয়াউৰ ৰহমান ক্ষমতালৈ আহে। জিয়াউৰ ৰহমানে বহুদলীয় গণতন্ত্ৰ পুনৰ প্ৰবৰ্তন কৰে আৰু বাংলাদেশ জাতীয়তাবাদী দল (বিএনপি) প্ৰতিষ্ঠা কৰে। ১৯৮১ খ্ৰীষ্টাব্দৰ মে মাহত আন এটা অভ্যুত্থানত জিয়াউৰ ৰহমান নিহত হয়। ১৯৮২ চনৰ মাৰ্চ মাহত বাংলাদেশৰ পৰবৰ্তী শাসক লেফটেনেণ্ট জেনেৰেল হুছেইন মহম্মদ এৰছাদ এক ৰক্তপাতবিহীন অভ্যুত্থানৰ মাধ্যমেৰে ক্ষমতালৈ আহে। এৰছাদে স্বৈৰশাসক হিচাপে ডিচেম্বৰ ১৯৯০লৈ শাসনত বৰ্তি থাকে। ৯০-ৰ গণঅভ্যুত্থানত তেওঁৰ পতনৰ পাছত সংসদীয় গণতন্ত্ৰ পুনৰ প্ৰতিষ্ঠা হয়। জিয়াউৰ ৰহমানৰ স্ত্ৰী বেগম খালেদা জিয়া বাংলাদেশ জাতীয়তাবাদী দলৰ নেত্ৰী হিচাপে ১৯৯১ ৰপৰা ১৯৯৬ আৰু ২০০১ চনৰপৰা ২০০৬ চনলৈ প্ৰধানমন্ত্ৰীৰ দায়িত্ব পালন কৰে। শেখ মুজিবৰ কন্যা শেখ হাসিনা ১৯৯৬ ৰপৰা ২০০১ চনলৈ আৱামী লীগৰ নেতৃত্বত ক্ষমতা দখল কৰিছিল। দৰিদ্ৰতা আৰু দুৰ্নীতিৰ মাজতো বাংলাদেশে বৰ্তমানে এক গণতান্ত্ৰিক ৰাষ্ট্ৰ হিচাপে প্ৰতিষ্ঠা লাভ কৰিবলৈ সক্ষম হৈছে।\nচৰকাৰ ব্যবস্থাসম্পাদনা কৰক\nবাংলাদেশত সংসদীয় গণতন্ত্ৰ ব্যৱস্থাৰ চৰকাৰ পদ্ধতি প্ৰচলিত। ৰাষ্ট্ৰপতি এই দেশৰ ৰাষ্ট্ৰপ্ৰধান, কিন্তু তেওঁৰ ক্ষমতা সীমিত। মূল ক্ষমতাৰ অধিকাৰী হৈছে প্ৰধানমন্ত্ৰী, যিয়ে চৰকাৰ প্ৰধান হিচাপে দায়িত্ব পালন কৰে। জাতীয় সংসদৰ সদস্যৰ ভোটত প্ৰতি পাঁচ বছৰৰ মূৰত ৰাষ্ট্ৰপতি নিৰ্বাচিত কৰা হয়। সংসদ নিৰ্বাচনৰ সময়ত কেয়াৰটেকাৰ চৰকাৰৰ অধীনত ৰাষ্ট্ৰপতিয়ে গুৰুত্বপূৰ্ণ ভূমিকা পালন কৰে। ১৯৯৬ চনত গৃহীত এই কেয়াৰটেকাৰ বা তত্ত্বাৱধায়ক চৰকাৰ ব্যবস্থাত সংসদীয় নিৰ্বাচনৰ সময়ত চৰকাৰী ক্ষমতা নিয়ন্ত্ৰিত হয় নিৰ্দলীয় নিৰপেক্ষ উপদেষ্টা মণ্ডলীৰ মাধ্যমত। সৰ্বশেষ অৱসৰপ্ৰাপ্ত প্ৰধান বিচাৰপতিয়ে প্ৰধান উপদেষ্টা হিচাপে দায়িত্ব পালন কৰে। \nবাংলাদশ ৮-টা প্ৰশাসনিক ভাগত বিভক্ত- ঢাকা বিভাগ, চট্টগ্ৰাম বিভাগ, ৰাজশাহী বিভাগ, বৰিশাল বিভাগ, খুলনা বিভাগ, ছিলেট বিভাগ, ময়মনসিংহ বিভাগ আৰু ৰংপুৰ বিভাগ। প্ৰতিটো ভাগতে কেইবাখনকৈ জিলা আছে। বাংলাদেশৰ মুঠ জিলাৰ ৬৪-খন। জিলাৰ ক্ষুদ্ৰতৰ প্ৰশাসনিক অঞ্চলক উপজিলা বা থানা বোলা হয়। দেশখনত উপজিলা আৰু থানা আছে ৫০৭-খন। এই থানা কেইখন ৪,৪৮৪-খন ইউনিয়ন, ৫৯,৯৯০-খন মৌজা, আৰু ৮৭,৩১৯-খন গাঁৱত বিভক্ত। বিভাগ, জিলা, আৰু থানা পৰ্যায়ৰ প্ৰশাসনত কোনো নিৰ্বাচিত কৰ্মকৰ্তা নাই; চৰকাৰৰ দ্বাৰা নিযুক্ত প্ৰশাসকৰ অধীণত এই অঞ্চলসমূহ পৰিচালিত হয়। ইউনিয়ন, বা পৌৰসভাৰ ৱাৰ্ডত জনগনৰ নিৰ্বাচিত প্ৰতিনিধি থাকে। ১৯৯৭ চনৰ আইন অনুসৰি ইউনিয়ন পৰ্যায়ত মহিলাৰ বাবে ২৫% আসন সংৰক্ষণ কৰা হয়। ইয়াৰোপৰি চহৰ কেইখনত মুঠ ১২-খন কৰ্পোৰেছন (ঢাকা উত্তৰ,ঢাকা দক্ষিণ, চট্টগ্ৰাম, খুলনা, ৰাজশাহী, ছিলেট, বৰিশাল,ময়মনসিংহ,কুমিল্লা, নৰানগঞ্জ,গাজীপু,ৰংপুৰ), আৰু ২২৩-খন পৌৰসভা আছে। আটাইকেইখনতে ৰাইজৰ ভোটৰ জৰিয়তে মেয়ৰ আৰু জনপ্ৰতিনিধি নিৰ্বাচন কৰা হয়। ৰাজধানী ঢাকা বাংলাদেশৰ বৃহত্তম চহৰ। অন্যান্য উল্লেখযোগ্য চহৰ হৈছে চট্টগ্ৰাম, ৰাজশাহী, খুলনা, ছিলেট, বৰিশাল, কক্সবাজাৰ, কুমিল্লা, ময়মনসিংহ, ৰংপুৰ, যশোৰ, টঙ্গী, গাজীপুৰ আৰু নাৰায়ণগঞ্জ।\nজনসংখ্যাৰ অনুপাতসম্পাদনা কৰক\nজাতীয় জলজ সামুদ্ৰিক স্তন্যপায়ী\nচিত্ৰ:Baitul Mukarram (Arabic, بيت المكرّم; Bengali, বায়তুল মুকাৰৰম; The Holy House).jpg\nউপজিলা অনুসৰি বাংলাদেশত মুছলমানৰ শতাংশ (২০১১ চনৰ লোকপিয়ল)\nবাংলাদেশৰ জনসংখ্যা ২০১১ চনৰ লোকপিয়ল অনুসৰি ১৪ কোটি ৯০লাখ।  জনমূৰি হিচাপত বাংলাদেশ বিশ্বৰ ৮-ম বৃহত্তম দেশ। জনসংখ্যাৰ ঘনত্ব প্ৰতি বৰ্গ কিলোমিটাৰত প্ৰায় ১০৫৫ জন, যিটো পৃথিৱীৰ ভিতৰতে সৰ্বাধিক (কিছু দ্বীপ আৰু নগৰ ৰাষ্ট্ৰ বাদে)। জনসংখ্যা বৃদ্ধিৰ হাৰ ১.৩৭% (২০১১ চনৰ হিচাপ)। বাংলাদেশত নাৰী আৰু পুৰুষৰ ১০০:১০২। দেশৰ অধিকাংশ মানুহ শিশু আৰু তৰুণ (০–২৫ বছৰ বয়সীয়া লোক মুঠ জনসংখ্যাৰ ৬০%, ৬৫ বছৰৰ ওপৰৰ লোক মাত্ৰ ৩%)। পুৰুষ আৰু মহিলাৰ গড় আয়ু ৭৩.২ বছৰ।\nচৰকাৰী তথা বেচৰকাৰী উন্নয়ন কৰ্মৰ ফল স্বৰূপে দাৰিদ্ৰ বিমোচন আৰু জনস্বাস্থ্যৰ বহতু অগ্ৰগতি হৈছে। কিন্তু এতিয়াও বাংলাদেশৰ জনসংখ্যাৰ এক-পঞ্চমাংশ দৰিদ্ৰ সীমাৰ তলত। মুঠ জনগোষ্ঠীৰ প্ৰায় ২০%ৰ দৈনিক মাত্ৰ ১ আমেৰিকান ডলাৰ আয় কৰে (২০১৯)।  আৰ্ছেনিক জনিত বিষক্ৰিয়া বাংলাদেশৰ এটা গুৰুত্বপূৰ্ণ স্বাস্থ্য সমস্যা।  ইয়াৰ বাহিৰেও বাংলাদেশত মেলেৰিয়া আৰু ডেঙগু ৰোগৰ প্ৰাদুৰ্ভাব লক্ষ্য কৰা যায়।\n২০১৮ চনৰ অভিলেখ অনুসৰি বাংলাদেশত স্বাক্ষৰতাৰ হাৰ প্ৰায় ৭৪%। ইউনিছেফৰ ২০১৮চনৰ গণনা অনুসৰি পুৰুষৰ মাজত স্বাক্ষৰতাৰ হাৰ ৭৮% আৰু মহিলাৰ মাজত ৭০%।  বৰ্তমান চৰকাৰে হাতত লোৱা নানান কৰ্মসূচীৰ ফলত দেশত শিক্ষাৰ হাৰ বাঢ়িছে। ১৯৯৩ চনত আৰম্ভ হোৱা শিক্ষাৰ বিনিময়ত খাদ্য কৰ্মসূচীয়ে আটাইতকৈ বেছি সাফল্য অৰ্জন কৰিছে।  মহিলাৰ শিক্ষাৰ বাবেও প্ৰাথমিক আৰু মাধ্যমিক পৰ্য্যায়ত বৃত্তি প্ৰদান কৰ্মসূচীয়ে নাৰীশিক্ষাক আগুৱাই নিয়াত সহায় কৰিছে। \nবাংলাদেশৰ অৰ্থনীতি কৃষিৰ ওপৰত নিৰ্ভৰশীল। দেশৰ ৪১% লোক কৃষিজীৱী। বাকিখিনি শিল্প ও সেবা খাতত জড়িত। দেশখনৰ প্ৰধান কৃষিজ উৎপাদনৰ মাজত আছে ধান, পাট আৰু চাহ। দেশখনত আউশ, আমন, বোৰো আৰু ইৰি ধান উৎপাদন কৰা। পাট, বাংলাদেশত যাক সোণালী আঁহ বোলা হয়, এটা সময়ত বাংলাদেশৰ বৈদেশিক মুদ্ৰাৰ প্ৰধান উৎস আছিল। বৰ্তমান বাংলাদেশৰ বৈদেশিক মুদ্ৰাৰ অধিকাংশই আহে ৰপ্তানীকৃত তৈয়াৰী পোছাকৰ জৰিয়তে, আৰু অৰ্জিত মুদ্ৰাৰ অধিকাংশই ব্যয় হয় এই উদ্যাগৰ বাবে কেঁচামাল আমদানী কৰাত। সস্তা শ্ৰম আৰু অন্যান্য সুবিধাৰ কাৰণে ১৯৮০ৰ দশকৰপৰা এই উদ্যোগত যথেষ্ট বৈদেশিক আৰু স্থানীয় বিনিয়োগ হৈছে। ২০১৮ চনৰ হিচাপ মতে তৈয়াৰী পোছাক উদ্যোগক্ষেত্ৰত মুঠ ৰপ্তানীৰ পৰিমাণ আছিল ৩৪ বিলিয়ন (৩৪০০ কোটি) আমেৰিকান ডলাৰ। তৈয়াৰী পোছাক উদ্যোগত প্ৰায় ৫০ লাখ শ্ৰমিক নিয়োজিত হৈ আছে, ইয়াৰে ৯০%-ই মহিলা।  বাংলাদেশৰ বৈদেশিক মুদ্ৰাৰ আন এটা বৃহৎ অংশ আহে প্ৰবাসী বাংলাদেশীসকলে প্ৰেৰণ কৰা অৰ্থ সাহায্যৰ ৰূপত।\nবঙালী ভাষা আৰু সাহিত্যৰ ঐতিহ্য হাজাৰ বছৰ পুৰণি। ৭ম শতাব্দীত লিখিত বৌদ্ধ দোহাৰ সঙ্কলন চৰ্যাপদ বঙালী ভাষাৰ প্ৰাচীনতম নিদৰ্শন হিচাপে স্বীকৃত। মধ্যযুগত বঙালী ভাষাত কাব্য, লোকগীতি, আৰু পালাগানৰ প্ৰচলন ঘটে। উনবিংশ আৰু বিংশ শতাব্দীত বঙালী কাব্য আৰু গদ্যসাহিত্যই ব্যাপক বিকাশ লাভ কৰে। ন'বেল বঁটা বিজয়ী কবি ৰবীন্দ্ৰনাথ ঠাকুৰ, বাংলাদেশৰ জাতীয় কবি কাজী নজৰুল ইছলাম আদিয়ে বঙালী ভাষা সাহিত্যকে সমৃদ্ধ কৰি তোলে। বাংলাৰ লোক সাহিত্যও সমৃদ্ধ; মৈমনসিংহ গীতিকাত ইয়াৰ পৰিচয় পোৱা যায়।\nবাংলাদেশৰ সঙ্গীত বাণীপ্ৰধান; যন্ত্ৰসঙ্গীতৰ ভূমিকা সামান্য। গ্ৰাম্য বাংলাদেশৰ লোক সংগীতৰ মাজত বাউল গান, জাৰি, সাৰি /ছাৰি, ভাৱাইয়া, ভাটিয়ালি, মুৰ্ছিদী, গম্ভীৰা, কবিগান ইত্যাদি উল্লেখযোগ্য। গ্ৰামাঞ্চলৰ এই লোকসঙ্গীতৰ লগত বাদ্যযন্ত্ৰ হিচাপে মূলত: একতাৰা, দোতাৰা, ঢোল, বাঁহী ইত্যাদি ব্যৱহাৰ কৰা হয়।\nক্ৰিকেট আৰু ফুটবল বাংলাদেশৰ অতি জনপ্ৰিয় খেল। ২০০০ চনত বাংলাদেশ ক্ৰিকেট দলে টেষ্ট ক্ৰিকেট খেলাৰ মৰ্য্যদা লাভ কৰে। কাবাডি বাংলাদেশৰ জাতীয় খেল। অন্যান্য খেলাৰ মাজত হকী, হেণ্ডবল, সাঁতোৰ আৰু দবা উল্লেখযোগ্য। এতিয়ালৈ ৪জন বাংলাদেশী - নিয়াজ মোৰ্ছেদ, জিয়াউৰ ৰহমান, আবদুল্লাহ আল ৰাকিব আৰু ৰিফাত বিন সাত্তাৰ - এওঁলোকে দবাৰ আন্তঃৰাষ্ট্ৰীয় গ্ৰ্যাণ্ড মাষ্টাৰ খিতাপ লাভ কৰিছে।\nচৰকাৰ আৰু প্ৰশাসন সম্বন্ধীয়সম্পাদনা কৰক\n"https://as.wikipedia.org/w/index.php?title=বাংলাদেশ&oldid=325255"ৰ পৰা অনা হৈছে\nশেষ সম্পাদনা কৰা হৈছে 24 June 2022 তাৰিখে 19:56 বজাত\nএই পৃষ্ঠাখন ২৪ জুন, ২০২২ তাৰিখে ০১:২৬ বজাত অন্তিম সংশোধন কৰা হৈছিল।


বাইবেলে ত্ৰিত্বৰ বিষয়ে কি শিকায়?\nপ্রশ্ন: বাইবেলে ত্ৰিত্বৰ বিষয়ে কি শিকায়?\nউত্তৰ: আটাতকৈ কঠিন খ্ৰীষ্টীয় ধাৰণা হৈছে ত্ৰিত্বৰ ধাৰণা যিটো ভালকৈ বুজাই দিয়াৰ উপায় নাই। কোনো মানুহে ত্ৰিত্বৰ ধাৰণাটো সম্পূৰ্ণকৈ বুজি পোৱাটো অসম্ভৱ, ই নিজেই বুজাওক। ঈশ্বৰ আমাতকৈ অসীমভাৱে মহান; সেইবাবে আমি তেওঁক সম্পূৰ্ণকৈ বুজিম বুলি আশা কৰিব নালাগে। বাইবেলে শিকাইছে যে পিতৃ ঈশ্বৰ, যীচু ঈশ্বৰ, আৰু পবিত্ৰ আত্মা ঈশ্বৰ। বাইবেলে এইটোও শিকাইছে যে ঈশ্বৰ কেৱল এজনেই। যদিও আমি ত্ৰিত্বৰ ব্যক্তিকেইজনৰ ইজন-সিজনৰ মাজৰ সম্বন্ধ কিছু কথা বুজিব পাৰোঁ, মুঠতে ই মানৱ মনৰ বাবে অবোধ্য। অৱশ্যে, ইয়াৰ মানে যে ত্ৰিত্ব সঁচা নহয় তেনে নহয়, নতুবা ই বাইবেলৰ শিক্ষাভিত্তিক যে নহয় সেইটোও নহয়।\nত্ৰিত্ব হৈছে এজন ঈশ্বৰ তিনি ব্যক্তিত থাকে। বুজিব লাগে যে ইয়াৰ মানে কোনোপধ্যে তিনিজন নুবুজায়। যেতিয়া এই বিষয়টো আলোচনা কৰা হৈছে মনত ৰাখিব লাগে যে “ত্ৰিত্ব” শব্দটো শাস্ত্ৰত পোৱা নাযায়। এই সংজ্ঞাটোৰে ত্ৰিত্ব ঈশ্বৰ- তিনিয়ে সহবাস কৰে, সহ-অনন্তকলীয়া ব্যাক্তি যাক লৈ ঈশ্বৰ হৈছে তাকে বুজাবলৈ চেষ্টা কৰা হয়। আচল কথাটো হ’লে যে “ত্ৰিত্ব” ধাৰণাটো শাস্ত্ৰত আছে। তলত উল্লেখ কৰা অনুযায়ী ঈশ্বৰৰ বাক্যই ত্ৰিত্বৰ বিষয়ে কৈছে:\n১) ঈশ্বৰ এজন(দ্বিতীয় বিবৰণ ৬:৪; ১ কৰিন্থীয়া ৮:৪; গালাতীয়া ৩:২০; ১ তীমথিয় ২:৫)\n২) ত্ৰিত্ব তিনি ব্যক্তিৰে গঠিত(আদিপুস্তক ১:১, ২৬; ৩:২২;১১:৭; যিচয়া ৬:৮, ৪৮:১৫; মথি ৩:১৬-১৭, ২৮:১৯; ২ কৰিন্থীয়া ১৩:১৪)। আদিপুস্তক ১:১ পদত, ইব্ৰী বহুবচন বিশেষ্য এলোহিম ব্যৱহাৰ কৰিছে। আদিপুস্তক ১:২৬,৩:২২, ১১:৭ আৰু যিচয়া ৬:৮, “আমাৰ” বহুবচন সৰ্বনাম ব্যৱহাৰ হৈছে। এলোহিম শব্দটো আৰু সৰ্বনাম “আমাৰ” বহুবচন ৰূপত, নিশ্চয় ইব্ৰী ভাষাত দুইতকৈ অধিক বুজাইছে। যদিও এইটো ত্ৰিত্বৰ একমাত্ৰ যুক্তি নহয়, ই ঈশ্বৰৰ বহুত্ব দিশ সূচায়। ঈশ্বৰৰ বাবে ইব্ৰী শব্দ এলোহিম, নিশ্চয়ে ত্ৰিত্বৰ বাবে অনুমতি জনায়।\nযিচয়া ৪৮:১৬ আৰু ৬১:১ পদত, পুত্ৰই কথা কোৱাটো পিতৃ আৰু পবিত্ৰ আত্মালৈ উল্লেখ কৰা হৈছে। যিচয়া ৬১:১ পদৰ লগত লূক ৪:১৪-১৯ পদ তুলনা কৰি দেখা যায় যে পুত্ৰই কথা কৈছে। মথি ৩:১৬-১৭ পদে যীচুৰ বাপ্তিস্মৰ ঘটনা বুজাইছে। এই শাস্ত্ৰাংশত দেখা যায় যে ঈশ্বৰ পবিত্ৰ আত্মা, ঈশ্বৰ পুত্ৰত নামি অহা যেতিয়া পিতৃ ঈশ্বৰে তেওঁৰ পুত্ৰত সন্তুষ্ট হোৱা ঘোষণা কৰিছে। মথি ২৮:১৯ আৰু ২ কৰিন্থীয়া ১৩:১৪ পদ ত্ৰিত্বত তিনি নিৰ্দিষ্ট ব্যক্তিৰ উদাহৰণ।\n৩) বিভিন্ন শাস্ত্ৰাংশই ত্ৰিত্বৰ সদস্যসকলৰ ইজন-সিজনৰ পৰা পৃথক কৰিছে। পুৰণি নিয়মত, “যিহোৱা”ৰ পৰা “যিহোৱা” পৃথক কৰিছে(আদিপুস্তক ১৯:২৪ হোচেয়া ১:৪)। যিহোৱাৰ এটি পুত্ৰ আছে(গীতমালা ২:৭,১২; হিতোপদেশ ৩০:২-৪)। আত্মাক “যিহোৱা”ৰ (গণনাপুস্তক ২৭:১৮)আৰু “ঈশ্বৰ”ৰ( গীতমালা ৫১:১০-১২)পৰা প্ৰভেদ কৰিছে। পুত্ৰ ঈশ্বৰক পিতৃ ঈশ্বৰৰ পৰা( গীতমালা ৪৫:৬-৭; ইব্ৰী ১:৮-৯)প্ৰভেদ কৰিছে। নতুন নিয়মত, যীচুৱে এজন সহায়কৰ্তা, পবিত্ৰ আত্মা পঠাবৰ বাবে পিতৃক কৈছে(যোহন ১৪:১৬-১৭)। এয়াই দেখুৱাইছে যে যীচুৱে নিজকে পিতৃ বা পবিত্ৰ আত্মা বুলি বিবেচনা কৰা নাই। শুভবাৰ্তাত আন কেবাঠাইতো যীচুৱে পিতৃক কোৱা বিবেচনা কৰা হয়। তেওঁ নিজকে কৈছিল নে? নহয়, তেওঁ ত্ৰিত্বৰ আন ব্যক্তিক কৈছিল- সেয়ে পিতৃ।\n৪) ত্ৰিত্বৰ প্ৰতিজন সদস্যই ঈশ্বৰ। পিতৃ ঈশ্বৰ(যোহন ৬:২৭; ৰোমীয়া ১:৭; ১ পিতৰ ১:২)। পুত্ৰ ঈশ্বৰ( যোহন ১:১,১৪;ৰোমীয়া ৯:৫; কলচীয়া ২:৯; ইব্ৰী ১৮; ১ যোহন ৫:২০)। পবিত্ৰ আত্মা ঈশ্বৰ (পাঁচনিৰ কৰ্ম ৫:৩-৪; ১ কৰিন্থীয়া ৩:১৬)।\n৫) ত্ৰিত্বৰ ভিতৰত অধীনতা থাকে। শাস্ত্ৰই দেখুৱাইছে যে পবিত্ৰ আত্মা পিতৃ আৰু পুত্ৰৰ অধীনত, পুত্ৰ পিতৃৰ অধীনত। এয়া এক আভ্যন্তৰীণ সম্পৰ্ক যি ত্ৰিত্বৰ ইজন ব্যক্তিৰ ঈশ্বৰত্ব অস্বীকাৰ নকৰে। এইয়া আমাৰ সীমিত মনে অসীম ঈশ্বৰৰ বিষয়ে বুজিব নোৱাৰোঁ। পুত্ৰৰ সম্পৰ্কে চাওক লূক ২২:৪২, যোহন ২০:২১, আৰু ১ যোহন ৪:১৪। পবিত্ৰ আত্মাৰ সম্পৰ্কে চাওক যোহন ১৪:১৬,১৪২৬, ১৫:২৬, ১৬:৭ আৰু বিশেষকৈ যোহন ১৬:১৩-১৪,১৬) ত্ৰিত্বৰ প্ৰত্যেক বক্তিৰে বেলেগ বেলেগ কাম। পিতৃ বিশ্বব্ৰহ্মাণ্ডৰ চূড়ান্ত উৎস আৰু কাৰণ(১ কৰিন্থীয়া ৮:৬; প্ৰকাশিত বাক্য ৪:১১); ঐশ্বৰিক প্ৰকাশ(প্ৰকাশিত বাক্য ১:১); পৰিত্ৰাণ (যোহন ৩:১৬-১৭); যীচুৰ মানৱ কৰ্ম(যোহন ৫:১৭,১৪:১০)। পিতৃয়ে এই সকলো আৰম্ভ কৰে।\nপুত্ৰ হৈছে প্ৰতিনিধি যাৰ যোগে পিতৃয়ে এইবিলাক কৰে: বিশ্বব্ৰহ্মাণ্ড সৃষ্টি আৰু ৰক্ষা কৰে(১ কৰিন্থীয়া ৮:৬;যোহন ১:৩; কলচীয়া ১:১৬-১৭); ঐশ্বৰিক প্ৰকাশ( যোহন ১:১,১৬:১২-১৫; মথি ১১:২৭; প্ৰকাশিত বাক্য ১:১); আৰু পৰিত্ৰাণ (২ কৰিন্থীয়া ৫:১৯; মথি ১:২১; যোহন ৪:৪২)। পিতৃয়ে এই সকলো তেওঁৰ পুত্ৰৰ যোগেদি কৰে, যিজনে তেওঁৰ প্ৰতিনিধিহিচাপে কাম কৰে।\nপবিত্ৰ আত্মা হৈছে মাধ্যম যাৰ যোগেদি পিতৃয়ে এইবিলাক কৰে: বিশ্বব্ৰহ্মাণ্ডৰ সৃষ্টি আৰু ৰক্ষা(আদিপুস্তক ১:২; ইয়োব ২৬:১৩; গীতমালা ১০৪:৩০); ঐশ্বৰিক প্ৰকাশ( যোহন ১৬:১২-১৫; ইফিচীয়া ৩:৫; ২ পিতৰ ১:২১); পৰিত্ৰাণ(যোহন ৩:৬; তীত ৩:৫; ১ পিতৰ ১২); আৰু যীচুৰ কাৰ্য(যিচয়া ৬১:১; পাঁচনিৰ কৰ্ম ১০:৩৮)। গতিকে পিতৃয়ে এই সকলো পবিত্ৰ আত্মাৰ শাক্তিৰে কৰে।\nত্ৰিত্বৰ বিষয়ে বুজাবলৈ বহুতো উদাৰহৰণ গঠনৰ চেষ্টা কৰা হৈছে। অৱশ্যে কোনো জনপ্ৰিয় উদাৰহৰণ সম্পূৰ্ণ সঠিক নহয়। কণী(বা আপেল)ৰ চোকোৰা, বগা অংশ আৰু কুহুম হৈছে কণীৰ অংশ, প্ৰতিটো নিজেই কণী নহয়, যেনেকৈ বাকলি, মঙহ আৰু গুটি আপেলৰ অংশ, প্ৰতিটো নিজে আপেল নহয়। পিতৃ, পুত্ৰ আৰু পবিত্ৰ আত্মা ঈশ্বৰৰ অংশ নহয়; প্ৰতিজনেই ঈশ্বৰ। পানীৰ উদাহৰণ কিছু ভাল, তথাপি সঠিককৈ ত্ৰিত্ব বুজাব নোৱাৰে। পানী, ভাপ আৰু বৰফ পানীৰ আকাৰ। পিতৃ, পুত্ৰ আৰু পবিত্ৰ আত্মা ঈশ্বৰৰ আকাৰ নহয়, তেওঁলোকৰ প্ৰত্যেকেই ঈশ্বৰ। সেয়েহে, যেতিয়া উদাহৰণবিলাকে আমাক ত্ৰিত্বৰ এটা ছবি দিব পাৰে, ছবিটো সম্পূৰ্ণ শুদ্ধ নহয়। এজন অসীম ঈশ্বৰক সীমিত উদাহৰণেৰে সম্পূৰ্ণকৈ বুজাব নোৱাৰি।\nখ্ৰীষ্টীয় মণ্ডলীৰ ইতিহাসৰ মাজেদি ত্ৰিত্ববাদৰ শিক্ষা বিভাজ্য বিষয় হৈ আহিছে। যেতিয়া ঈশ্বৰৰ বাক্যৰে ত্ৰিত্বৰ মূল দিশবিলাক স্পষ্টকৈ উত্থাপন কৰিছে, কিছুমান উপদিশ সিমান স্পষ্ট নহয়। পিতৃ ঈশ্বৰ, পুত্ৰ ঈশ্বৰ, আৰু পবিত্ৰ আত্মা ঈশ্বৰ- কিন্তু ঈশ্বৰ কেৱল এজনেই আছে। এইয়া ত্ৰিত্বৰ বিষয়ে বাইবেলৰ শিক্ষা। তাৰোপৰি, বিষয়বিলাক বিতৰ্কিত আৰু অপ্ৰয়োজনীয়। ত্ৰিত্বক আমাৰ সীমিত মগজুৰে সম্পূৰ্ণকৈ বৰ্ণনা কৰিবলৈ চেষ্টা কৰাৰ সলনি, আমি ঈশ্বৰৰ মহত্ব আৰু তেওঁৰ অসীম স্বভাৱৰ প্ৰতি লক্ষ্য কৰিলে অধিক ভাল হ’ব। “ঈশ্বৰৰ জ্ঞান আৰু বুদ্ধিৰূপ ধন কেনে দ! তেওঁৰ বিচাৰবোৰ বোধৰ কেনে অগম্য! আৰু তেওঁৰ পথ অনুসন্ধান কৰা কেনে অসাধ্য! কিয়নো তেওঁৰ মন্ত্ৰীয়েই বা কোন হ’ল?”(ৰোমীযা ১১:৩৩-৩৪)।


শৰ্কৰা - অসমীয়া ৱিকিপিডিয়া\n(কাৰ্ব'হাইড্ৰেটৰ পৰা পুনঃনিৰ্দেশিত)\nলেক্ট'জ গাখীৰত পোৱা একপ্ৰকাৰৰ দ্বিশৰ্কৰা। ই ডি-গেলেক্ট'জ আৰু এটা ডি-গ্লুক'জ অনুৰ বিটা-১-৪ গ্লাইক'ছিডিক লিংকেজ বন্ধনেৰে গঠিত। ইয়াৰ ফৰ্মুলা হৈছে C12H22O11।\nশৰ্কৰা বা কাৰ্ব'হাইড্ৰেট (ইংৰাজী: carbohydrate) হৈছে কাৰ্বন (C), হাইড্ৰ'জেন (H) আৰু অক্সিজেন (O) পৰমানুৰ দ্বাৰা গঠিত একপ্ৰকাৰৰ জৈৱিক অনু, সাধাৰণতে হাইড্ৰ'জেন-অক্সিজেন পৰমানুৰ অনুপাত হৈছে ২:১ (পানীৰ নিচিনা); অন্য শব্দেৰে কবলৈ গলে, Cm(H2O)n (য'ত mৰ মান nতকৈ পৃথক) সাধাৰণ সংকেত বিশিষ্ট অনুবোৰ। কিছুমান ব্যতিক্ৰমো আছে; উদাহৰণ স্বৰূপে, ডিঅক্সিৰাইব'জ, ডিএনএত থকা এক প্ৰকাৰৰ শৰ্কৰা, ইয়াৰ ৰাসায়নিক সংকেত হৈছে C5H10O4। কৌশলগত ভাৱে শৰ্কৰাবোৰ কাৰ্বনৰ জলযোজী (হাইড্ৰেট); গঠনৰ ফালৰ পৰা সিহঁতক পলিহাইড্ৰ'ক্সি এলডিহাইড আৰু কিট'নৰ ৰূপত স্পষ্টকৈ দেখা পোৱা যায়।\nই জৈৱ ৰসায়নৰ এটি সাধাৰণ পদ, ইয়াৰ আন এটা সমাৰ্থক হৈছে ছেকেৰাইড, যি চেনি, স্বেতসাৰ, আৰু চেলুল'জ আদিকলৈ গঠিত এটা গোট। শৰ্কৰাসমূহক চাৰিটা ৰাসায়নিক গোটত ভাগ কৰা হৈছে: একশৰ্কৰা, দ্বিশৰ্কৰা, অল্পশৰ্কৰা, আৰু বহুশৰ্কৰা। সাধাৰণতে একশৰ্কৰা আৰু দ্বিশৰ্কৰাক, যিবোৰ ক্ষুদ্ৰাকাৰ (কম আনৱিক ভৰ বিশিষ্ট) কাৰ্ব'হাইড্ৰেট, প্ৰায়েই চেনি বুলি উল্লেখ কৰা হয়। ইংৰাজী ছেকেৰাইড (saccharide) শব্দটো গ্ৰীক শব্দ σάκχαρον (ছাক্ষাৰণ), অৰ্থাৎ "চেনি"ৰ পৰা আহিছে। শৰ্কৰাৰ বৈজ্ঞানিক নামকৰণ অতি জটিল যদিও, একশৰ্কৰা আৰু দ্বিশৰ্কৰাৰ নামৰ শেষত প্ৰায়ে -অ'জ (-ose) পদাংশ যোগ কৰা হয়। উদাহৰণ স্বৰূপে, আঙুৰৰ ৰস হৈছে একশৰ্কৰা গ্লুক'জ, কুঁহিয়াৰৰ ৰস হৈছে দ্বিশৰ্কৰা ছুক্ৰ'জ, আৰু গাখীৰত থকা চেনি হৈছে দ্বিশৰ্কৰা লেক্ট'জ।\nজীৱৰ ওপৰত শৰ্কৰাই গুৰুত্বপূৰ্ণ প্ৰভাৱ পেলায়। বহুশৰ্কৰাসমূহে শক্তিৰ ভঁৰাল (যেনে স্বেতসাৰ আৰু গ্লাইক'জেন) আৰু গাঠনীয় উপাদান (যেনে উদ্ভিদৰ চেলুল'জ আৰু সন্ধিপদীৰ কাইটিন) হিচাপে কাম কৰে। ৫-কাৰ্বন একশৰ্কৰা ৰাইব'জ হৈছে সহ-উৎসেচকৰ এক গুৰুত্বপূৰ্ণ উপাদান (যেনে এটিপি, এফএডি আৰু এনএডি) তথা আৰএনএ নামেৰে জনাজাত জিনীয় অনুৰ মূল উপাদান। ওচৰ সমন্ধীয় ডিঅক্সিৰাইব'জ হৈছে ডিএনএৰ এটা উপাদান।\n↑ Western Kentucky University (May 29, 2013). "WKU BIO 113 Carbohydrates". wku.edu. http://bioweb.wku.edu/courses/biol115/wyatt/biochem/carbos.htm.\n↑ Eldra Pearl Solomon; Linda R. Berg; Diana W. Martin (2004). Biology. Cengage Learning. পৃষ্ঠা. 52. ISBN 978-0534278281. https://books.google.com/?id=itHVNZicPgwC&pg=PT86&lpg=PT86&dq=C5H10O4+Deoxyribose.\n↑ National Institute of Standards and Technology (2011). "Material Measurement Library D-erythro-Pentose, 2-deoxy-". nist.gov. http://webbook.nist.gov/cgi/inchi/InChI%3D1S/C5H10O4/c6-2-1-4(8)5(9)3-7/h2,4-5,7-9H,1,3H2.\n↑ Long Island University (May 29, 2013). "The Chemistry of Carbohydrates". brooklyn.liu.edu. http://myweb.brooklyn.liu.edu/lawrence/che4x/e5chos.pdf.\n↑ Purdue University (May 29, 2013). "Carbohydrates: The Monosaccharides". purdue.edu. http://chemed.chem.purdue.edu/genchem/topicreview/bp/1biochem/carbo5.html.\n↑ Flitsch, Sabine L.; Ulijn, Rein V (2003). "Sugars tied to the spot". Nature খণ্ড 421 (6920): 219–20. doi:10.1038/421219a. PMID 12529622.\n"https://as.wikipedia.org/w/index.php?title=শৰ্কৰা&oldid=237441"ৰ পৰা অনা হৈছে\nএই পৃষ্ঠাখন ১১ জুন, ২০২০ তাৰিখে ০৯:৪২ বজাত অন্তিম সংশোধন কৰা হৈছিল।


মোডী একেৰাহে ১৫ বছৰ হ’ব প্ৰধানমন্ত্ৰী, ৰাহু-চন্দ্ৰৰ দশা মুখ্যমন্ত্ৰী সোণোৱালৰ মন্ত্ৰীসভাত! - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nমোডী একেৰাহে ১৫ বছৰ হ’ব প্ৰধানমন্ত্ৰী, ৰাহু-চন্দ্ৰৰ দশা মুখ্যমন্ত্ৰী সোণোৱালৰ মন্ত্ৰীসভাত!\nডিজিটেল ডেস্কঃ বৰপেটা সত্ৰৰ বৰ্ষফল গণনাত লোকসভা নিৰ্বাচন, দেশৰ ৰাজনীতি সন্দৰ্ভত গুৰুত্বপূৰ্ণ ভৱিষ্যদ্বাণী৷ দ্বিতীয়বাৰৰ বাবে কেন্দ্ৰত চৰকাৰ গঠন কৰিব বিজেপিয়ে৷ পুনৰবাৰ প্ৰধানমন্ত্ৰী পদত অধিষ্ঠিত হ’ব নৰেন্দ্ৰ মোডী৷ একেৰাহে ১৫ বছৰ প্ৰধানমন্ত্ৰী হোৱাৰ যুগ আছে নৰেন্দ্ৰ মোডীৰ৷\nঅসমৰ মুখ্যমন্ত্ৰী সোণোৱালৰ মন্ত্ৰীসভা সন্দৰ্ভত বৰ্ষফল গণনাত উদ্বেগজনক তথ্য৷ ১৯ এপ্ৰিল পৰ্যন্ত ৰাহু-চন্দ্ৰৰ দশা চলিব মুখ্যমন্ত্ৰী সৰ্বানন্দ সোণোৱালৰ৷ শাৰিৰীক-মানসিক কষ্টত ভূগিব মুখ্যমন্ত্ৰী৷ চন্দ্ৰ-বৃহস্পতিৰ দশাত কৰ্মক্ষেত্ৰত বৃদ্ধি পাব জটিলতা৷ বৰ্ষফল গণনা অনুসৰি ৰাজ্যখনৰ বাবে অনুকূল নহয় আগন্তুক বছৰটো৷ উৎকট গৰমে দহিব ৰাজ্য৷ ৰাজ্যত প্ৰচণ্ড ধুমুহা-শিলাবৃষ্টিৰ আশংকা৷ ৰাজ্যত বৃদ্ধি পাব কূটাঘাতমূলক কাৰ্য৷ সংঘটিত হ’ব বিস্ফোৰণ, হত্যা, লুণ্ঠন ইত্যাদি৷\nদেশৰ গুৰুত্বপূৰ্ণ স্থানত সন্ত্ৰাসবাদীৰ আক্ৰমণৰ আশংকা প্ৰকাশ পাইছে বৰ্ষফল গণনাত৷ সোমবাৰে বৰপেটা সত্ৰৰ দৈৱজ্ঞ জ্যোতিষাৰ্ণৱৰত্ন, বিদ্যাভূষণ ত্ৰিদিৱ শৰ্মা দেৱে সম্পন্ন কৰে বৰ্ষফল গণনা৷ বৰপেটা সত্ৰৰ পৰম্পৰা অনুসৰি পহিলা ব’হাগৰ দিনা প্ৰতি বছৰে সম্পন্ন কৰা হয় বৰ্ষফল গণনা৷ৰাজ্যৰ ৰাজনৈতিক, সামাজিক প্ৰেক্ষাপটত বিশেষ গুৰুত্ব আছে বৰপেটা সত্ৰৰ বৰ্ষফল গণনাৰ৷ পূৰ্বতে বৰপেটা সত্ৰৰ বৰ্ষফল গণনাৰ বহু ভৱিষ্যদ্বাণী ফলিওৱাৰ উদাহৰণ আছে।\nমঙলদৈত মন্ত্ৰী হিমন্ত বিশ্ব শৰ্মাৰ বিশাল ৰোড শ্ব’, ২০ হাজাৰ লোকৰ অংশগ্ৰহণ…


যােৰহাটত পিতৃপ্রেমৰ বিৰল নিদর্শন : ৰােগাক্রান্ত দেউতাকক যকৃত-বৃক্ক দান দিলে দুই কন্যাই - SANGBAD PRAHARI\nHome Regional যােৰহাটত পিতৃপ্রেমৰ বিৰল নিদর্শন : ৰােগাক্রান্ত দেউতাকক যকৃত-বৃক্ক দান দিলে দুই কন্যাই\nযােৰহাটত পিতৃপ্রেমৰ বিৰল নিদর্শন : ৰােগাক্রান্ত দেউতাকক যকৃত-বৃক্ক দান দিলে দুই কন্যাই\nযােৰহাট : পিতৃৰ প্রতি কিমান দায়িত্বশীল হ’ব পাৰে সন্তান? অসীম শ্রদ্ধা আৰু পিতৃস্নেহৰ জলন্ত নিদর্শন দাঙি ধৰি ৰােগাক্রান্ত পিতৃক এক নতুন জীৱন দি নিজ শৰীৰৰ অংগ দানৰ দুই কন্যাৰ কাহিনী এতিয়া সর্বত্র বন্দিত। যােৰহাটৰ দুগৰাকী ভগ্নীয়ে পিতৃৰ জীৱন ৰক্ষা কৰিবলৈ নিজৰ জীৱনক তুচ্ছ কৰি যি বিৰল উদাহৰণ দাঙি ধৰিছে, সেই ঘটনাই সম্প্রতি দেশজুৰি বিশেষ চর্চা লাভ কৰিছে। অসম আৰক্ষীৰ উপ-পৰিদৰ্শক দেৱজিৎ দাসৰ জীৱন বচাবলৈ তেওঁৰ দুই সাহসী কন্যা কৃষ্ণাক্ষি আৰু প্ৰেৰণাই মংগলবাৰে দিল্লীৰ এখন হাস্পতালত লিভাৰ আৰু কিডনী দান কৰিলে।\nকৃষ্ণাই লিভাৰ আৰু প্ৰেৰণাই কিডনী দানৰ বাবে অস্ত্রোপচাৰ কৰাৰ পাছত বর্তমান পিতৃ আৰু দুই কন্যা আই চি ইউত ভর্তি হৈ থাকিব লগা হৈছে। যােৰহাটৰ বাহিৰত জ্যেষ্ঠ কন্যা কৃষ্ণাক্ষি আৰু মাজু কন্যা প্ৰেৰণাই উচ্চ শিক্ষা গ্রহণ কৰি আছিল। কনিষ্ঠ কন্যা সপ্তম শ্রেণীত অধ্যয়নৰত। যােৰহাট নগৰৰ সােণালী জয়ন্তী নগৰৰ বাসিন্দা দেৱজিৎ দাসে তিনি কন্যা আৰু পত্নীৰ সৈতে এখন সুখৰ সংসাৰ, এটা সপােনৰ ঘৰ সাজিছিল।\nএনেদৰে সুখ-স্বাচ্ছন্দ্যৰে অতিবাহিত হৈছিল জীৱন। কিন্তু হঠাৎ এদিন পৰিয়ালটোৰ মূৰত যেন সৰগ ভাগি পৰে। যেতিয়া ঘৰখনৰ মুৰব্বী দেৱজিৎ দাসৰ কিডনী আৰু লিভাৰ নষ্ট হােৱা বুলি চিকিৎসকৰ পৰা খবৰ লাভ কৰিছিল। দেৰগাঁৱৰ আৰক্ষী প্রশিক্ষণ মহাবিদ্যালয়ত উপ-পৰিদৰ্শক হিচাপে কৰ্মৰত দাসক প্রথমে ভর্তি কৰােৱা হৈছিল যােৰহাটৰ মিছন হাস্পতালত। কিন্তু পৰৱর্তী সময়ত উন্নত চিকিৎসাৰ বাবে লৈ যােৱা হৈছিল দিল্লীলৈ। প্রথমে দিল্লীৰ আন এখন চিকিৎসালয়ত ভর্তি কৰােৱা হৈছিল যদিও পাছত এপল’ হাস্পতালত ভর্তি কৰােৱা হয় দেৱজিৎ দাসক। হাস্পতালখনৰ চিকিৎসকে পৰামর্শ দিয়ে যে দাসৰ কিডনী আৰু লিভাৰ সংৰােপণ কৰিব লাগিব। তেতিয়া পৰিয়ালটোৰ হাতত কোনাে উপায় নাছিল। ইতিমধ্যে সাচতীয়া ধন ব্যয় হৈছে, পত্নীৰ গহনা-গাথৰি সকলাে বিক্ৰী কৰিব লগা হৈছে।\nফলত বৃহৎ পৰিমাণৰ টকাৰ প্ৰয়ােজনীয়তা আহি পৰাত হাহাকাৰ অৱস্থাৰ সৃষ্টি হয়। পৰিয়ালটোৱে অৱশেষত যােৰহাটৰ সােণালী জয়ন্তী নগৰৰ সপােনৰ দুমহলীয়া ঘৰটো মাত্র ৩৫ লাখ টকাত বিক্ৰী কৰি দিয়ে। উচ্চ শিক্ষা গ্রহণ কৰি থকা জ্যেষ্ঠ আৰু মাজু কন্যা সাহসেৰে আগবাঢ়ি আহিল পিতৃৰ জীৱন ৰক্ষা কৰিবলৈ। সিদ্ধান্ত ল'লে নিজৰ কিডনী আৰু লিভাৰ দিবলৈ। তিনিওৰে অস্ত্রোপচাৰ সুকলমে সম্পন্ন হৈ যায়। এতিয়া পিতৃ-কন্যাদ্বয় তিনিওকে সুস্থ হৈ উঠিবলৈ কিছু দিনৰ প্রয়ােজন হ’ব বুলি চিকিৎসকে মন্তব্য কৰিছে। অসম আৰক্ষীৰ বিষয়া হৈও বিভাগৰ পৰা একো সঁহাৰি দেৱজিৎ দাসৰ পৰিয়ালে নাপালে বুলি জানিব পৰা গৈছে।\nডি জি পি কার্যালয় পর্যন্ত যােগাযােগ কৰিও নাপালে সামান্য সঁহাৰি। যােৰহাটবাসীয়ে ভগৱানৰ ওচৰত প্রার্থনা কৰিছে পিতৃ আৰু দুই কন্যা সােনকালে সুস্থ হৈ উঠক। এতিয়া প্রশ্ন হল— উচ্চ শিক্ষা গ্রহণ কৰি থকা এই দুই কন্যাৰ ভৱিষ্যৎ কি হ'ব ? ঘৰ-বাৰী বিক্ৰী কৰি সর্বস্বান্ত হােৱা পৰিয়ালটোৰ প্রতি অসম আৰক্ষী আৰু চৰকাৰে মানৱীয় মূল্যবােধ আগত ৰাখি কিছু দায়িত্ব পালন কৰিব বুলি এতিয়া সকলােৱে আশাৰে বাট চাইছে।


fastag-mandatory-from-february-15-midnight-how-it-works-who-is-exempted-and-other-questions-answered-skd– News18 Assam\nআজি মাজনিশাৰ পৰা বাধ্যতামূলক হ'ব FASTag, কোনে কোনে পাব ৰেহাই?\nUpdated:February 15, 2021, 12:39 PM IST\nযিসকলে নিজৰ বাহনত বৰ্তমানেও লগোৱা নাই FASTag, তেন্তে সাৱধান হওক। ৰাষ্ট্ৰীয় ঘাইপথত ভৰিবলগীয়া হ'ব পাৰে দুগুণ টকা।\nLast Updated: February 15, 2021, 12:39 PM IST\n১৫ ফেব্ৰুৱাৰীৰ মাজনিশা অৰ্থাৎ আজি নিশাৰে পৰা বাধ্যতামূলক হ'ব FASTagৰ ব্যৱহাৰ। ২০২০ চনৰ নৱেম্বৰ মাহতে কেন্দ্ৰীয় পথ পৰিবহণ আৰু ঘাইপথ মন্ত্ৰণালয়ে ২০২১ চনৰ ১ জানুৱাৰীৰ ভিতৰত FASTag বাধ্যতামূলক কৰি এখন জাননী জাৰি কৰিছিল আৰু আজি নিশাৰে পৰা প্ৰযোজ্য হ'ব এই নিয়ম।\nযদি আপোনাৰ বাহনত বৰ্তমানেও লগোৱা নাই FASTag, তেন্তে সাৱধান হওক। ৰাষ্ট্ৰীয় ঘাইপথত টোলগে’টত ভৰিব লাগিব পাৰে দুগুণ মাচুল। কেন্দ্ৰীয় পথ পৰিবহণ আৰু ঘাইপথ মন্ত্ৰণালয়ে জাৰি কৰা এক বিবৃতিত উল্লেখ কৰা হৈছে এই কথা।\nলগতে বিবৃতিত কোৱা হৈছে, "ৰাষ্ট্ৰীয় ঘাইপথৰ টোল প্লাজাৰ সকলো লেনক ১৫ ফেব্ৰুৱাৰীৰ মাজনিশা অৰ্থাৎ ১৬ ফেব্ৰুৱাৰী ২০২১ৰ পৰা 'ফি প্লাজাৰ ফাষ্টটেগ লেন' হিচাপে ঘোষণা কৰাৰ সিদ্ধান্ত লোৱা হৈছে।"\nচৰকাৰে স্পষ্ট কৰি দিছে , "যদিহে FASTag অবিহনে অথবা বৈধ আৰু কাৰ্যকৰী হৈ নথকা FASTag লগাই বাহনে FASTag লেনত প্ৰৱেশ কৰে তেন্তে তেনে বাহনৰ ব্যৱহাৰকাৰীয়ে এম আৰু এন শাখাৰ বাহনৰ বাবে ধাৰ্য কৰা মাচুল দুবাৰকৈ পৰিশোধ কৰিব লাগিব।"\nকিন্তু এই FASTag কি আৰু কিমান দিনৰ বাবে এয়া প্ৰযোজ্য হৈ থাকিব?\nFASTag হৈছে এটা ষ্টিকাৰ যি ভিতৰৰ পৰা আপোনাৰ গাড়ীৰ সন্মুখৰ গ্লাচত লগাই দিয়া হ'ব। য'ত ৰেডিঅ'-ফ্ৰিকুৱেন্সি চিনাক্তকৰণ (আৰএফআইডি) বাৰকোড থাকিব যি আপোনাৰ বাহনৰ পঞ্জীয়ন সম্পৰ্কীয় সকলো বিৱৰণৰ সৈতে সংযুক্ত হৈ থাকিব। এই ষ্টিকাৰ জাৰি কৰাৰ তাৰিখৰ পৰা পাঁচ বছৰৰ বাবে কাম কৰিব।\nFASTag–এ কেনেকৈ কাম কৰে?\nআপুনি টোল প্লাজাৰ মাজেৰে পাৰ হৈ থাকোতে, তাত FASTag নিৰীক্ষণ কৰা এটা অত্যাধুনিক মেচিনে আপোনাৰ ষ্টিকাৰ নিৰীক্ষণ কৰিব আৰু তাৰ পিছতে প্ৰয়োজনীয় পৰিমাণৰ টোল কাটি ল'ব। এই প্ৰক্ৰিয়াটোৱে টোল প্লাজাত মানুহৰ সৈতে বাৰ্তালাপ বন্ধ কৰাৰ লগতে কৰিব আৰু নগদ ধনেৰে টোল পৰিশোধ কাৰ্য বন্ধ কৰিব।\nFASTag ক্ৰয়ৰ বাবে আপোনাক কি কি নথিপত্ৰৰ প্ৰয়োজন হ'ব?\nFASTag ক্ৰয় কৰিবলৈ, এজন আৱেদনকাৰীয়ে বাধ্যতামূলক কে ৱাই চি প্ৰক্ৰিয়াৰ বাবে বাহন পঞ্জীয়নৰ নথি–পত্ৰ আৰু ব্যক্তিগত পৰিচয় প্ৰদান কৰিব লাগিব। আনহাতে, যদিহে আপুনি আপোনাৰ একাউণ্ট থকা বেংকত ইয়াৰ বাবে আবেদন কৰে তেন্তে আপোনাক কেৱল বাহনৰ পঞ্জীয়নৰ সবিশেষ প্ৰয়োজন হ'ব। যদি আপুনি এয়াৰটেল আৰু পেটিএমৰ দৰে আন উপায়ৰ জৰিয়তে আবেদন কৰে, তেতিয়া আপুনি এটা ব্যক্তিগত পৰিচয় পত্ৰ দিয়াৰ প্ৰয়োজন নাই আৰু গাড়ীৰ পঞ্জীয়নৰ সবিশেষ দিলেই হ'ব।\nFASTagৰ সুবিধাবোৰ কি কি ?\nকেন্দ্ৰীয় পথ পৰিবহণ আৰু ঘাইপথ মন্ত্ৰী নীতিন গাডকাৰীৰ মতে, এই FASTag ঘনাই যাতায়াত কৰা লোকসকলৰ বাবে অতি উপযোগী কিয়নো তেওঁলোকে নগদ পৰিশোধৰ বাবে টোল প্লাজাত ৰ'ব নালাগে। যিয়ে আপোনাৰ সময় আৰু ইন্ধন সংৰক্ষণ কৰিব।\nFASTag ক'ত লাভ কৰিব আপুনি?\nইতিমধ্যে চৰকাৰে FASTag ঘৰতে প্ৰদান কৰিবলৈ ভিন্ন বেংক আৰু ই-কমাৰ্চ চেনেলকে ধৰি কেইবাটাও সংস্থাৰ সৈতে অংশীদাৰ হৈছে। বৰ্তমানে FASTag প্ৰদান কৰা বেংকবোৰৰ ভিতৰত আছে এইচ ডি এফ চি বেংক, আই চি আই চি আই বেংক, ষ্টেট বেংক অফ ইণ্ডিয়া, কোটাক বেংক, এক্সিছ বেংক, বেংক অফ বৰোদা। শেহতীয়াকৈ, আই চি আই চি আই বেংক আৰু গুগ'লে এটা সহযোগিতা ঘোষণা কৰে, যিয়ে আবেদনকাৰীসকলক গু'গল পেৰ জৰিয়তে ফাষ্টটেগ মাচুল প্ৰদান কৰাত সহায় কৰিব। ইপিনে আমাজন, পেটিএম বা এয়াৰটেল পেমেণ্ট এপতো ধন পৰিশোধৰ আন কিছুমান বিকল্প আছে। পৰম্পৰাগত পদ্ধতি যেনে সমগ্ৰ ভাৰতত কিছুমান টোল প্লাজাতো ইয়াৰ ক্ৰয়ৰ সুবিধা আছে।\nকেনেদৰে জমাধন পৰীক্ষা কৰিব আৰু FASTag ৰিচাৰ্জ কৰিব?\nজাৰি কৰা বেংকসমূহৰ ই-কমাৰ্চ সহযোগীসমূহে আবেদনকাৰীসকলৰ বাবে FASTag ৱালেট সৃষ্টি কৰিব। তাৰ পিছতে সেই ৱালেটত ধন জমা কৰিব লাগিব। উদাহৰণ স্বৰূপে, যদি এজন ব্যক্তিয়ে বেংকৰ জৰিয়তে FASTag ক্ৰয় কৰিছে, তেন্তে তেওঁৰ একাউণ্টৰ পৰা পোনপটীয়াকৈ ধন কাটি নিয়া হ'ব আৰু ইয়াৰ বাবে আবেদনকাৰীগৰাকীয়ে বেংক বেলেন্স বজাই ৰাখিব লাগিব।\nম'বাইল পৰিশোধ বেংকৰ ক্ষেত্ৰত, সেৱাবোৰে আপোনাক ডেবিট কাৰ্ড, ক্ৰেডিট কাৰ্ড, ইউপিআই আৰু অন্যান্য পৰিশোধ বিকল্প ব্যৱহাৰ কৰি FASTag ৰিচাৰ্জৰ সুবিধা প্ৰদান কৰিব। যদি আপুনি এয়াৰটেলৰ জৰিয়তে ক্ৰয় কৰি আছে তেন্তে সেয়াও একে। আপুনি এয়াৰটেল পে'মেন্ট মাধ্যমেৰে আপোনাৰ FASTag ৰিচাৰ্জ কৰিব পাৰিব।\nFASTag ৰ এই নিয়মৰ পৰা কোনে কোনে ৰেহাই পাব?\nটোল পৰিশোধৰ পৰা ৰেহাই দিয়া লোকসকলক এই FASTag ব্যৱহাৰ কৰাৰ প্ৰয়োজন নাই। তেওঁলোকৰ ভিতৰত আছে ন্যায়াধীশ, আইন প্ৰণেতা, মন্ত্ৰী, শীৰ্ষ আমোলা, শীৰ্ষ সামৰিক বিষয়া আৰু জৰুৰীকালীন সেৱা কৰ্মীসকল।\nFirst published: February 15, 2021, 12:39 PM IST


শূঁৰপোকৰ পিছত কেঁওকটা পোকৰ আক্ৰমণৰ বাবে কৃষক ৰাইজ সজাগ হওঁক — Vikaspedia\nকেঁওকটা পোকৰ নিয়ন্ত্ৰণৰ উপায়ঃ\nশূঁৰপোকৰ পিছত শালিধানৰ খেতিত কেঁওকটা পোক (Ear cutting caterpillar)ৰ আৰ্বিভাৱৰ পূৰ্ণ সম্ভাৱনা আছে । সাধাৰণতে ধানৰ গেঁৰ ধৰা পিছৰ পৰাই ইহঁতৰ আক্ৰমণ আৰম্ভ হয় । আৱশ্যে ধাননি পথাৰত নিৱমীয়া জোখৰ পানী থাকিলে কেঁওকটা পোকৰ ওপদ্ৰৱ কম হ’ব পাৰে । ইহঁতৰ পলুবোৰ ঘিঁউ বৰণীয়া আৰু গোটেই গাটো নিমজ । কেঁওকটাৰ জীৱন চক্ৰ আৰু আক্ৰমণৰ ধাৰা শূঁৰপোকৰ দৰে একেই । ধানে গেঁৰ মেলা পিছৰ পৰাই শীতৰ আগমণো পৰিলক্ষিত হয় আৰু ইয়াৰ লগে লগে কেঁওকটাৰো জীৱন চক্ৰ আৰম্ভ হয় ।\nকেঁওকটা পোকো শূঁৰপোকৰ দৰেই নিশাচৰ । দিনৰ পোহৰত কেঁওকটাৰ পলুবোৰ ধানগছৰ তলৰফালে পোখাৰ মাজত বা আশে–পাশে থকা ঘাঁহৰ মাজত লুকাই থাকে আৰু ঠিক সন্ধ্যা হোৱাৰ পিছতে ওলাই আহি ধানৰ কুমলীয়া পাতবোৰ খায় । ডাঙৰহৈ অহাৰ লগে লগে পলুবোৰে ধানগছৰ জোপাৰ ওপৰফালে উঠি আহি থোকবোৰ কাটিবলৈ ধৰে আৰু কম সময়ৰ ভিতৰতে একোখন ধাননি পথাৰ কৃষকৰ অলক্ষিতে তহিলং কৰি পেলায় ।\n. গেঁৰ ধৰা সময়ৰ পৰাই ধাননি পথাৰখন নিৰন্তৰভাৱে নিৰীক্ষণ কৰক ।\n. নিৰীক্ষণৰ সময়ত কেঁওকটা পোকৰ পলু বা ইহঁতৰ আক্ৰমণ দৃষ্টিগোচৰ হ’লে কুইনালফছ ২৫ ইচি ঔষধ ২.৫ মিঃলিঃ কৈ প্ৰতি লিটাৰ পানীত মিহলাই ঠিক সন্ধ্যা হোৱাৰ লগে লগে পোহৰৰ ব্যৱস্থা কৰি স্প্ৰে কৰক ।\n. নিয়ন্ত্ৰণৰ ব্যৱস্থাসমূহ সদায় খৰখেদাকৈ আৰু সমুহীয়াকৈ কৰিবলৈ যত্ন কৰক ।\nলেখকদ্বয়:- ড° বিৰিঞ্চি কুমাৰ বৰা,\nড° কল্যাণ কুমাৰ শৰ্মা,\nড° তুলসী প্ৰসাদ শইকীয়া


মুকলি হোৱাৰ তিনিদিনৰ ভিতৰতে ২.৪ নিযুত লোকে উপভোগ কৰিলে কংগ্ৰেছৰ নিৰ্বাচনী প্ৰচাৰৰ গীত, কি আছে ভিডিঅ'টোত?\nমুকলি হোৱাৰ তিনিদিনৰ ভিতৰতে ২.৪ নিযুত লোকে উপভোগ কৰিলে কংগ্ৰেছৰ নিৰ্বাচনী প্ৰচাৰৰ গীত, কি আছে ভিডিঅ’টোত?\nবিজেপিয়ে ভোটাৰক আকৃষ্ট কৰাৰ বাবে ‘আকৌ এবাৰ মোদীৰ চৰকাৰ’ গীতটি প্ৰচাৰ কৰি থকাৰ সমান্তৰালভাবে কংগ্ৰেছেও নিৰ্বাচনী প্ৰচাৰৰ বাবে সাজু কৰি তুলিছে এটি গীত।\nগীতটো মুকলি কৰাৰ তিনিদিনৰ ভিতৰতে গীতটো ২.৪ নিযুত লোকে উপভোগ কৰিছে।\nইয়াৰ ভিতৰত ফেচবুকত ১.৩ নিযুত ভিউ হোৱাৰ লগতে ইউটিউবত ভিউৱাৰৰ সংখ্যা হৈছে ১.১ নিযুত।\nকংগ্ৰেছৰ নিৰ্বাচনী প্ৰচাৰৰ গীতৰ ভিডিঅ’টোত মূলতঃ অসমৰ গ্ৰাম্য জীৱনৰ প্ৰতিচ্ছবি দাঙি ধৰাৰ সয়াস চলোৱা পৰিলক্ষিত হৈছে।\nগীতটো মুকলি হোৱাৰ পিছতে এমান বেছি সংখ্যক লোকে গীতটো উপভোগ কৰাৰ প্ৰসংগত আনন্দ ব্যক্ত কৰি কংগ্ৰেছৰ নেতা তথা সাংসদ গৌৰৱ গগৈয়ে কৈছে যে গীতটোক বহুতে আদৰি লোৱাৰ কথাই কংগ্ৰেছৰ প্ৰতি যে মানুহৰ মৰম আছে তাকেই প্ৰমাণ কৰিছে।\nOur aim is to bring back days of glory & prosperity to Assam through our5Guarantees & this peppy song encapsulates the feeling like no other! Presenting our official campaign song:\n— Gaurav Gogoi (@GauravGogoiAsm) March 18, 2021\nতেওঁ লগতে কয় যে কংগ্ৰেছে অসমবাসীক যি পাঁচটা গ্যেৰাণ্টি দিছে সেয়া শাসনলৈ আহিলে আখৰে আখৰে পালন কৰিব। কংগ্ৰেছৰ নিৰ্বাচনী ইস্তাহাৰত প্ৰকাশ পোৱা গুৰুত্বপূৰ্ণ ঘোষণা কেইটামান এনেধৰণৰ :


মু ক্ত স্ব ৰ Archives - বিৰিয়া Biriyaa\nঅৱশেষত অযোধ্যাৰ বিবাদিত ভূমিত ৰাম মন্দিৰৰ ভূমি পূজন তথা শিলান্যাস হৈ গ’ল সুকলমে৷ ইতিহাসত নজিৰ সৃষ্টি কৰি দেশৰ প্ৰধানমন্ত্ৰী গৰাকীয়ে ধৰ্মনিৰপেক্ষ ভাৰতত পূজা পাত কৰি হিন্দুৰ আৰাধ্য ভগৱান ৰাম মন্দিৰৰ নিৰ্মাণকাৰ্যৰ শুভাৰম্ভ কৰিলে৷ ৫০০ বছৰৰ দীৰ্ঘ প্ৰতীক্ষাৰ অন্তত শুভাৰম্ভ হোৱা এই প্ৰক্ৰিয়াক লৈ স্বাভাবিকতেই উৎফল্লিত ভাৰতৰ হিন্দু সমাজ৷ দেশবাসীৰ মনত ৰাম বন্দনা অনন্তকালজুৰি বৈয়েই আছিল …\nচীনক চিনিবলৈ টান৷ ইতিহাসে বাৰে বাৰে এই কথা প্ৰমাণ কৰি দি আহিছে যে চীনক চিনিবলৈ সঁচাকৈয়ে বৰ টান৷ ১৯৬২ ৰ পৰা আজিলৈকে চীনৰ মতলৱ বাজিক ভাৰতবৰ্ষ বাদেই বিশ্বৰ অন্যান্য দেশেই তৎ ধৰিব পৰা নাই৷ শেহতীয়া গালোৱান সংঘৰ্ষৰ পিছত ভাৰত-চীনৰ সম্পৰ্কই পুনৰাই প্ৰমাণ কৰিছে দুই দেশৰ মাজৰ তিক্ততাপূৰ্ণ সম্পৰ্কৰ এক নতুন অধ্যায়ক৷ অথচ ভাৰতৰ প্ৰধানমন্ত্ৰী নৰেন্দ্ৰ …\nজীৱনকালত  ভিনচেণ্ট ভেন গ’ঘৰ মাথোঁ এখনেই পেইণ্টিং বিক্ৰী হৈছিল। সেয়াও আছিল নিজ ভাতৃৰ যৎপৰোনাস্তি চেষ্টাৰ মূৰকত। পাইছিল সামান্য কেইটামান ডলাৰ। জীৱনৰ ৩৭ টা বসন্ত চৰম দৰিদ্ৰতা আৰু মানসিক অসন্তুলনতাৰ ছত্ৰছায়াৰে পাৰ হৈছিল তেওঁৰ নিজৰ জীৱন। পোৱা নাছিল কোনো স্বীকৃতি, পোৱা নাছিল কাৰো বদান্যতা। আছিল সীমাহীন যন্ত্ৰণাদগ্ধ জীৱন আৰু ভয়ংকৰ এক অসহায়বোধ। শেষত কি হ’ল? …\nতেওঁয়েই লিখিছিল বিশ্ব সাহিত্যৰ সেই বহুপঠিত গভীৰ আশাবাদৰ উপন্যাসখন৷ ‘দ্যা ওল্ড মেন এণ্ড্ দ্যা ছি’৷ ছান্টিয়াগো নামৰ বুঢ়া মাছমৰীয়া এজনৰ কাহিনী আছিল সেয়া৷ প্ৰথম বিশ্বযুদ্ধৰ সমাপ্তিৰ পিছত তেওঁ লিখিছিল ‘এ ফেয়াৰৱেলচ্ টু আৰ্মছ্’৷ যুদ্ধ সম্পৰ্কে তেওঁৰ অভিজ্ঞতা আছিল প্ৰচুৰ৷ প্ৰথম বিশ্বযুদ্ধ, দ্বিতীয় মহাযুদ্ধ আনকি স্পেনিছ চিভিল ৱাৰৰ সময়তো তেওঁৰ আছিল প্ৰত্যক্ষ অভিজ্ঞতা৷ তেওঁ লিখিছিল ‘ফৰ …\nভাৰতবৰ্ষৰ নতুন প্ৰজন্মৰ যুৱক-যুৱতীসকলে শ্বহীদ ভগৎ সিঙৰ জীৱন, যুক্তিবাদ আৰু আদৰ্শক নতুন চিন্তাধাৰাৰে বিচাৰ বিশ্লেষণ কৰাৰ সময় আহি পৰিছে৷ সাম্প্ৰদায়িক ৰাজনীতি আৰু ধৰ্মীয় গোড়ামিয়ে পোখা মেলাৰ এই সময়ত ভগৎ সিঙৰ মাথোঁ ২৩ বছৰীয়া জীৱন আৰু সংগ্ৰামৰ বিচাৰধাৰক আমি জৰুৰীভাবে আজিৰ সময়ত তুলি ধৰিবৰ যত্ন কৰিব লাগে৷ যি সময়ত আজিৰ ভাৰতবৰ্ষত ধৰ্মীয় মৌলবাদী শক্তিসমূহে মূৰ দাঙি …\nদেশত হঠাতে চকীদাৰৰ সংখ্যা অভাৱনীয়ভাৱে বাঢ়ি গ’ল৷ এটা ৰাতিৰ ভিতৰতে অবিশ্বাস্যভাবে বাঢ়ি যোৱা চকীদাৰৰ সংখ্যাই দেশত একধৰণৰ তুমূল জোকাৰণিৰ সৃষ্টি কৰি পেলালে৷ এতিয়া কিছুমান মানুহৰ নামৰ আগত লাগি গ’ল চকীদাৰ উপাধি৷ যেনে ধৰক চকীদাৰ চৰন দাস৷ চকীদাৰ নৰেন্দ্ৰ মোডী চকীদাৰ অমিত শ্বাহ চকীদাৰ হিমন্ত বিশ্ব শৰ্মা চকীদাৰ বাতিৰাম চকীদাৰ ঘটিৰাম চকীদাৰ কেঁহোৰাম এইবোৰ আচলতে কি …\nবিজ্ঞাপনবোৰ প্ৰচাৰ হৈ আছে৷ বাটে পথে বেনাৰ হৰ্ডিংবোৰ ওলমি পৰিছে ইতিমধ্যে৷ শাসক-বিৰোধীৰ প্ৰচাৰৰ প্ৰতিযোগিতা চলিছে জোৰদাৰভাবে৷ আকৌ এবাৰ মোডী চৰকাৰ! যোৱা পাঁচটা বছৰৰ পূৰ্বৰ কথা নিশ্চয় সকলোৰে মনত আছে৷ মনত আছে নিশ্চয় সেই শ্লোগানধৰ্মী বিজ্ঞাপনবোৰলৈ৷ আব কী বাৰ মোডী চৰকাৰ৷ পাঁচটা বছৰ পূৰ্বৰ টিভিৰ পৰ্দাত চলি থকা সেই দীঘলীয়া নিৰ্বাচনী বিজ্ঞাপনবোৰ ইমান সোনকালে ৰাইজে নিশ্চয় …\nববলিভিয়ান সেনাৰ হাতত বন্দী হৈ আছে মেজৰ আৰ্নেষ্ট চে গুৱেভাৰা৷ ঘনাই বহিছে বৈঠক৷ কি কৰা যায় চেক? বাচি থাকিব দিয়া মানে ভবিষ্যতে ভয়ংকৰ বিপদ চপাই লোৱা৷ চি আই এৰ কাঢ়া নজৰ৷ মহানায়কৰ শাৰীলৈ উন্নীত হোৱা এইজনক জীৱন নহয় মৃত্যুহে দিয়া উচিত৷ অৱশেষত সেয়াই কাৰ্য্যকৰী হয়৷ সাতটা বুলেটে কায়িক অস্তিত্ব শেষ কৰি দিয়ে সেই সৰ্বকালৰ মহান …\nআমাতকৈ কিছু জ্যেষ্ঠসকলৰ লগত যেতিয়া চিনেমাৰ প্ৰসংগ ওলায় তেতিয়া জ্যেষ্ঠসকলে পোনছাটেই বৰ্তমান সময়ৰ চিনেমাৰ প্ৰতি একধৰণৰ ঋণাত্মক মত পোষণ কৰা দেখা যায়৷ তেওঁলোকৰ মাজৰে অৰ্ধেকসংখ্যকে বৰ্তমান সময়ৰ চিনেমা জগতৰ কাণ-কাৰখানাবোৰক একপ্ৰকাৰ মানি লবলৈ টান পায়৷ কাৰ বাবে চিনেমা, কিহৰ বাবে চিনেমা,সাধাৰণজনৰ জীৱনৰ লগত এই চিনেমাবোৰৰ সম্পৰ্কই বা ক’ত? তেওঁলোকে বিচাৰি ফুৰে চিনেমাত সঁচা জীৱনৰ প্ৰতিচ্ছবি৷ …


প্ৰজেক্ট-৩৫, অসম (মনোজ মহন্ত) - সাহিত্য ডট অৰ্গ\n“২০১৫ চনৰ ছেপ্তেম্বৰ-অক্টোবৰ মাহত অসমৰ দৈনিক বাতৰি কাকতৰ প্ৰথম পৃষ্ঠাত একেধৰণৰ এলানি চাঞ্চল্যকৰ ঘটনাৰ খবৰ প্ৰকাশ পাইছিল৷ খবৰবোৰ একেধৰণৰ বুলি এই কাৰণে কোৱা হৈছে যে সূক্ষ্ম দৃষ্টিৰে লক্ষ্য কৰিলে প্ৰকাশিত খবৰ সমূহৰ মাজৰে সমসাময়িক অসমৰ এক ঋণাত্মক আৰ্থ-সামাজিক পৰিবেশৰ বিষয়ে অনুভূত হয়৷ তলত তাৰে তিনিটা খবৰ কাকতৰ নাম সহ বাতৰিৰ কিয়দাংশ তুলি ধৰা হ’ল৷\nহেডলাইন: ১ (আমাৰ অসম )\nএ টি এমৰ ৬৫লাখ টকা আত্মসাৎ, চাৰিজনক গ্ৰেপ্তাৰ\nবিশেষ সংবাদ, জাগীৰোড, ১৫ ছেপ্তেম্বৰ:\nজাগীৰোডত এটা ব্যক্তিগত নিৰাপত্তা সংস্থাৰ তত্ত্বাৱধানত এ টি এমত ভৰাবলৈ অনা ৬৫ লাখ টকাৰ হৰলুকীৰ ঘটনা পোহৰলৈ আহিছে৷ ঘটনাটোত জড়িত ‘এছ আই এছ প্ৰছেগাৰ’ নামৰ ব্যক্তিগত নিৰাপত্তা সংন্থাটোৰ চাৰি কৰ্মচাৰীক হাতেলোটে গ্ৰেপ্তাৰ৷ উল্লেখযোগ্য যে কৰ্মচাৰী কেইজন মৰিগাঁও জিলাৰ জাগীৰোড অঞ্চলৰ থলুৱা যুৱক৷ ……..\nহেডলাইন: ২ ( Assam Times )\nSubmitted by AT News Guwahati on Thu, 22/10/201:\nInamajor achievement, Guwahati police and their Goalpara counterpart have arrested four youths in connection with the HDFC case whereaBrink Arya driver had gone missing with Rs 1.80 crore in cash meant to be put in ATM counters…….\nহেড লাইন: ৩ ( অসমীয়া প্ৰতিদিন )\nবেংক ‘ডকাইতি’ আছিল এখন নাটকহে\nযোৰহাটৰ ব্যৱসায়ীৰ গেৰেজত উদ্ধাৰ এ টি এমৰ ১.১ কোটি টকা\nবিশেষ সংবাদ, যোৰহাট, ৩১ অক্টোবৰ:\nযোৰহাটত ‘এছ আই এছ প্ৰছেগাৰ’ নামৰ নিৰাপত্তা সংস্থাত নিয়োজিত অসমৰ পাঁচ যুৱকে ভুৱা বেংক ডকাইতিৰে আত্মসাৎ কৰা ভাৰতীয় ষ্টেট বেংকৰ এ টি এমত ভৰাবলৈ অনা ১.১ কোটি টকা গেৰেজৰ পৰা উদ্ধাৰ কৰা হয়৷ ………\nউক্ত বাতৰি কেইটা লক্ষ্য কৰিলে দেখা যায় প্ৰত্যেকটো ঘটনাৰ লগত অসমৰ একাংশ যুৱক প্ৰত্যক্ষভাৱে জড়িত হৈ আছে৷ তাৰ পৰা সেই সময়ৰ অসমৰ এচাম যুৱ প্ৰজন্মৰ মাজত সুঁচৰি পৰা ভয়াৱহ মানসিক অৱস্থাৰ বিষয়ে উমান পাব পাৰি৷ যাৰ সংখ্যাগত দিশ তথা সমাজখনত ইয়াৰ পৰা পৰিব পৰা প্ৰভাৱ একেবাৰে উলাই কৰিব নোৱাৰা ধৰণৰ৷ এইচাম যুৱকৰ কৰ্মবিমুখিতা, দ্বায়বদ্ধহীনতা, অসৎ চৰিত্ৰ, সহজে ধন আহৰণৰ আদি সমূহীয়া চৰিত্ৰই দুই দশক পূৰ্বে ৰাজ্যখনৰ অৰ্থনীতিৰ গঢ়াৰ বাটত প্ৰত্যক্ষভাৱে এক বৃহৎ ভেকুৱামৰ সৃষ্টি কৰিছিল৷ ……..”\nএইখিনিলৈকে পঢ়ি, ৰেলিঙত অলসভাৱে আউজি লৈ হীৰকে আইফ’নটোৰ পৰা দৃষ্টি আকাশলৈ প্ৰসাৰিত কৰিলে৷ আইফ’নৰ ডাঙৰ স্ক্ৰীণখনত অনলাইন আলোচনীত প্ৰকাশিত ‘দুটা দশকৰ আগৰ অসমৰ অৰ্থনীতি, যুৱ মানসিকতা আৰু আজি’ শীৰ্ষক লেখাটোৰ আকৌ এবাৰ চকু ফুৰাই চাইছিল সি৷ কেইবাবাৰো পঢ়ি চাইছে লেখাটো৷ নিবন্ধটোৱে তাৰ মনোযোগ আকৰ্ষণ কৰাৰ এটা বিশেষ কাৰণ আছে৷ লেখাটো প্ৰকাশ হোৱাৰ খবৰ স্বয়ং লেখকজনে তাক জনাইছিল৷ লেখাৰ শেহৰ ফালে অসমৰ দহজন সফল ব্যৱসায়ীৰ জীৱনৰ উল্লেখযোগ্য ঘটনাৰ সংক্ষিপ্ত বিৱৰণ সহ ফ’টো সন্নিৱিষ্ট কৰা হৈছে৷ সফল ব্যৱসায়ীৰ তালিকাত হীৰকৰ নামটোও আছে৷ লগতে বৰ্ণনা কৰা হৈছে সি জীৱনত কোনোদিন পাহৰিব নোৱাৰকৈ কুখ্যাত তথা তাৰ জীৱনৰ টাৰ্ণিং পইণ্ট সেই লজ্জাজনক ঘটনাটো৷ অৱশ্যে লিখকে তাৰ সন্মতি লৈয়ে প্ৰকাশ কৰিছে৷\nঅভ্যাসবশতঃ হীৰকে হাতৰ ঘড়ীটোলৈ চাই ল’লে এবাৰ৷ বাৰ্জখন বন্দৰ এৰালৈ এতিয়াও এঘণ্টা চল্লিশ মিনিট সময় বাকী আছে৷ চেল্ফ প্ৰপেলড বাৰ্জটো ৰাওনা হোৱালৈ সি তাতে থাকিব লাগিব৷ প্ৰস্তুতিৰ গোটেইখিনি যাৱতীয় কাম সম্পূৰ্ণ হৈছে৷ তাৰফালৰ পৰা কৰিবলগীয়া সকলোবোৰ ফৰ্মেলিটিছ সি ৰাতিয়ে সম্পূৰ্ণ কৰি দিছিল৷ এতিয়া বন্দৰ কৰ্তৃপক্ষৰ অনুমতিলৈ অপেক্ষা৷ বাৰ্জ হ’ল এবিধ সামগ্ৰী কঢ়িওৱা পানীত চলা বাহন৷ নদী বন্দৰবোৰত বিশেষকৈ বিশালকায় অথবা গধুৰ মালবস্তু গভীৰ পানীৰ মাজত ৰখা ডাঙৰ জাহাজবোৰত উঠাবলৈ বাৰ্জ ব্যৱহৃত হয়৷\nগুৱাহাটী চহৰৰ পৰা ২২ কি. মি. দূৰত্বত অৱস্থিত ব্যস্ত নদী বন্দৰ কাজলি৷ কাজলিচকীৰ বহ্মপুত্ৰ, কপিলী আৰু কলং এই তিনি নদীৰ সংযোগস্থলীৰ কাষত আছে বন্দৰটো৷ ৰাতিপুৱা সময়খিনি অত্যধিক ব্যস্ত হৈ পৰে৷ সৰু আৰু মজলীয়া আকৃতিৰ জাহাজে ভিৰ কৰি ৰাখে এই সময়খিনি৷ কাজলি নদী বন্দৰৰ পাৰৰ পকী ৰেলিং খনত বহি আছে হীৰক৷ ৰিণিকি ৰিণিকি দূৰত নিজম হৈ পৰি আছে এয়াৰ পৰ্টৰ ৰানৱে’৷ সদায় চিনাকী অচিনাকী বিমানে মুখৰ কৰি ৰখা ৰানৱে’টো একেলেথাৰিয়ে এসপ্তাহ ধৰি স্তব্ধ হৈ ৰৈছে৷ বেয়া বতৰৰ বাবে উত্তৰ-পূবত বিমানৰ উৰণ বাতিল ঘোষণা কৰা হৈছিল৷ আৰু তাৰ বাবে হীৰক আজি চাৰিদিনৰ পৰা কাজলি নদী বন্দৰত ব্যস্ত থাকিব লগা হ’ল৷ পূৱা ৭-৫০ বজাত বাৰ্জটোৱে তাৰ দুটা বাতানুকূল কাৰ্গো ভৰ্ত্তি অৰ্কিডৰ কনচাইনমেণ্ট লৈ যাত্ৰা কৰিব যোগীঘোপা চিপ য়াৰ্ডলৈ৷ তাৰ পৰা কাৰ্গো দুটা ‘লুইত ইণ্টাৰনেচনেল’ নামৰ আন্তৰ্জাতিক কুৰিয়াৰ এজেন্সিটোৰ জৰিয়তে আজিয়ে ‘লাচিত’ নামৰ বৃহৎ জাহাজ খনৰে যাব ছিটাগং বন্দৰলৈ৷ বন্দৰত পুনৰ অৰ্কিডবোৰৰ নতুন পেকিং কৰা হ’ব৷ পাছদিনা বন্দৰৰ পৰা কাৰ্গো দুটা ছিটাগং এয়াৰ ষ্টেচন লৈ গৈ মালবাহী বিমানৰে নিয়া হ’ব সুদূৰ টকিঅ’ লৈ৷ টকিঅ’ৰ পৰাই কনচাইনি ৰফিক চৌধুৰী নামৰ বাংলাদেশৰ মাৰ্চেণ্ট গৰাকীৰ এজেণ্টে কনচাইনমেণ্টটোৰ ডেলিভাৰী ল’ব৷ ডেলিভাৰী কনফাৰ্ম হোৱা লৈ হীৰকৰ দ্বায়িত্ব৷ টকিঅ’ বিমান বন্দৰত ডেলিভাৰী হোৱাৰ লগে লগে সি পাবলগীয়া টকাখিনি তাৰ একাউণ্টত জমা হ’ব৷ সি ভাৱি থৈছে আজিৰ পৰা সি তিনিদিন মান জিৰণি লৈহে পুনৰ কামত ধৰিব৷ সি হিচাপ কৰি চালে প্ৰায় পোন্ধৰ দিনমান ভালকৈ খোৱা-শোৱা হোৱা নাই৷ যথেষ্ট পৰিশ্ৰম হৈছে৷ কনচাইনমেণ্টটো আগৰ হিচাপতকৈ আঠ দিন আগতীয়াকৈ অসমৰ পৰা পঠিয়াবলগীয়াৰ বাবে৷ সকলোবোৰ ভালদৰে থিক থাক কৰিও মুৰকত বিমান উৰণ বাতিল কৰাৰ বাবে সি যথেষ্ট দৌৰাদৌৰি কৰিবলগীয়াত পৰিল৷ একেবাৰে শেষ মুহূৰ্তত বিখ্যাত ব্যৱসায়ী ৰফিক চৌধুৰীৰ তৎপৰতাতহে কনচাইণ্টমেণ্টটো অসমৰ পৰা টকিঅ’ লৈ সময়মতে পথোৱা সম্ভৱ হৈ পৰিল৷ ইয়াৰ আগতেও সি ব্যৱসায়ী গৰাকীৰ অৰ্কিডৰ সৰু অৰ্ডাৰ এটা কমপ্লিট কৰি দিছিল৷ তেতিয়াৰ পৰা হীৰকৰ লগত চৌধুৰীৰ চিনাকি৷ লগ পোৱা নাই যদিও এই অৰ্ডাৰটো লোৱাৰ পৰা ফোন আৰু অনলাইনত যথেষ্ট খিনি মত বিনিময় হৈছে৷ হীৰকৰ ফাৰ্ম খনে অৰ্কিড ডিল কৰে৷ নিজাকৈ দুখন অৰ্কিড বাগান আছে তাৰ৷ দুস্প্ৰাপ্য অৰ্কিডৰ চাহিদা এতিয়াও গোটেই পৃথিৱী জুৰি৷ দেশৰ লগতে বাহিৰলৈ সি অৰ্কিড সংগ্ৰহ কৰি যোগান দিয়ে৷ এই কনচাইনমেণ্টটোত আছে ২৬০০ টা বিভিন্ন প্ৰজাতিৰ অৰ্কিড সহ তাৰ গছ৷ ন দিনৰ পাছত টকিঅ’ত অনুষ্ঠিত হ’ব লগা এখন আন্তৰ্জাতিক সন্মিলনীৰ মণ্ডপত সজাবৰ বাবে অৰ্কিডবোৰ বিশেষ ভাৱে ব্যৱহাৰ কৰা হ’ব৷ হীৰকৰ ফাৰ্ম খনৰ বাবে এই কনচাইণ্টমেণ্টটো সময়মতে ডেলিভাৰী দিয়াটো বৰ দৰকাৰী আছিল৷ তাৰ দৰে কেইবাখনো ফাৰ্মে অসমৰ পৰা অৰ্কিড বাহিৰলৈ যোগান ধৰে৷ সেয়ে তীব্ৰ প্ৰতিযোগিতা চলি থকা ব্যৱসায়টোত সুনাম নষ্ট হব দিব নোৱাৰে সি৷ দ্বায়িত্ব আৰু ব্যৱসায় দুইটাৰে কথা আছে৷ আঠ মাহৰ আগতে এই কণ্ট্ৰেক্টটো লাভ কৰিছিল স্বয়ং ৰফিক চৌধুৰী নামৰ ব্যৱসায়ী গৰাকীৰ পৰা৷ তেতিয়াৰ পৰা সি বৰ উৎসাহৰে আৰু নিয়াৰিকৈ কামত ধৰিছিল৷ যাতে নিৰ্দিষ্ট কৰি দিয়া সময়মতে ডেলিভাৰী হৈ উঠে৷ কণ্ট্ৰেক্টটো লাভজনক যদিও বহুত ৰিস্কি আছিল৷ অকল অসমতে এতিয়া কেইবাশ বৃহৎ অৰ্কিড বাগান গঢ়ি উঠিছে যদিও একেসময়তে সমান বয়সৰ ছাবিশ শ অৰ্কিড আৰু তাৰ গছ গোটোৱা মুখৰ কথা নহয়৷ তাৰ বাবে সি পূৰা চাৰিটা মাহ পৰিশ্ৰম কৰিছিল৷ স্থানীয় বাগানৰ বাহিৰেও অৰুণাচল আৰু নাগালেণ্ডস্থিত বাগানৰ স’তে যোগাযোগ কৰিছিল৷ আচলতে পূৰ্ব নিৰ্ধাৰিত বন্দৱস্তি মতে কনচাইণ্টমেণ্টটো অসমৰ পৰা মালবাহী বিমানৰে আজিৰ পৰা আঠ দিনৰ পাছত টকিঅ’ত ডেলিভাৰী দিয়াৰ কথা থিক কৰা হৈছিল৷ হথাত বতৰে বিধি পথালি দিয়া বাবে শেষ মুহূৰ্তত প্ৰগ্ৰামটো সলনি কৰিব লগা হ’ল৷ কনচাইনমেণ্টটো পথোৱাৰ বিকল্প পথ হিচাপে ব্ৰহ্মপুত্ৰৰ জলপথৰে অসমৰ পৰা উলিয়াই দি ছিটাগং বিমান বন্দৰৰ পৰা পঠোৱাৰ ব্যৱস্থা কৰিব লগা হ’ল৷ বেয়া বতৰৰ বাবে হঠাৎ উত্তৰ-পূবত পোন্ধৰ দিনমানৰ বাবে বিমান যাতায়ত ৰূদ্ধ কৰিব লগীয়া হৈছে৷ ষ্ট্ৰেট’ স্পেয়াৰত সঘন বতৰৰ পৰিবৰ্তন, এচিড বৰষুণ, হঠাৎ অত্যধিক কুঁৱলী সৃষ্টি আদিৰ বাবে ৰফিক চৌধুৰীৰ আগতীয়া অনুমানৰ দৰেই এই অঞ্চলত বিমানৰ উৰণ অনিৰ্দিষ্ট সময়লৈ বাতিল কৰা হৈছে৷ স্থানীয় বতৰ বিজ্ঞান কেন্দ্ৰই বতৰৰ এই অস্বাভাৱিক পট পৰিবৰ্তনৰ আগতীয়া খবৰ প্ৰচাৰ কৰি এলাৰ্ট কৰি দিছিল৷ সি খবৰ ৰাখিলেও প্ৰথমতে বৰ এটা গুৰুত্ব দিব খোজা নাছিল৷ কিন্তু এই বিষয়ে তাক আজিৰ পৰা এমাহ আগতে স্বয়ং চৌধুৰীৰ লগতে তেওঁৰ ব্যৱসায়িক পৰামৰ্শকাৰী সংন্থাটোৱে বাৰম্বাৰ সকীয়াই আছিল৷ জাপানৰ বতৰ বিজ্ঞান কেন্দ্ৰৰ পৰা উত্তৰ-পূবত হঠাৎ হ’বলগীয়া বতৰ পৰিবৰ্তনৰ আগতীয়া খবৰ লাভ কৰিছিল তেওঁ৷ সময়লৈ ৰৈ থাকিলে পয়মাল হোৱাৰ ভয়৷ ডাঙৰ মাৰ্চেণ্টবোৰৰ পৰা ব্যৱসায়ত বতৰৰ আগজাননীক কেনেদৰে ব্যৱহাৰ কৰিব লাগে সেয়া হীৰকহঁতে শিকিব পাৰিছে৷ বতৰৰ এই পৰিবৰ্তন হ’বলৈ পালে যোৱা মাহত প্ৰতিবেশী দেশ এখনত আণৱিক দুৰ্ঘটনা এটাৰ বাবে৷ চৌধুৰীৰ ব্যৱসায়িক পৰামৰ্শদাতা সংস্থাটোৰ বাৰম্বাৰ সকীয়নীত কথাটো গুৰুত্ব সহকাৰে লৈ হীৰক আৰু চৌধুৰীৰ মুখ্য সহকাৰীৰ লগত হোৱা কেইবাঘণ্টা আলোচনাৰ মৰ্মে কনচাইনমেণ্টটো বিকল্প ৰাস্তা কাজলি নদী বন্দৰ- যোগীঘোপা-ছিটাগং বন্দৰ এই জলপথৰে পথোৱাৰ ব্যৱস্থা কৰা হ’ল৷ সেয়ে নিৰ্ধাৰিত সময়তকৈ আগতীয়াকৈ অৰ্কিডবোৰ সংগ্ৰহ, দীঘলীয়া সময়ৰ বাবে সজীৱ হৈ থাকিবলৈ সংলগ্ন গছত মেডিচিন ইনজেক্ট কৰা আদি অতিৰিক্ত কাম কিছু কৰিব লগা হ’ল৷ অৰ্কিড সংগ্ৰহৰ পৰা নতুন ধৰণৰ পেকিং কৰালৈ গোটেই এৰেঞ্জমেণ্টবোৰ হীৰক নিজেই লাগি আছিল৷ একাংশ সাগৰীয় পথৰে অতিক্ৰম কৰিব লগীয়া অৰ্কিডবোৰৰ পেকেজিঙত বহুত বেছি সাৱধান ল’ব লগাত পৰিল৷ খৰচো হ’ল যথেষ্ট৷ সমস্ত ওপৰুৱা খৰচৰ দায়িত্ব বহন কৰিছে ব্যৱসায়ী ৰফিক চৌধুৰীয়ে৷ তেখেতৰো ব্যৱসায়িক সুনামৰ প্ৰশ্ন জড়িত আছে৷ এটা দীঘলীয়া হামি মাৰি হীৰক তলত ৰৈ থকা বাৰ্জটোলৈ চাই পুনৰ নিজৰ ভাৱত বুৰ গ’ল৷ মনত দুই দশক আগৰ সেই সময়বোৰে অগা-দেৱা কৰিব ধৰিলে৷\nবিশ -বাইশ বছৰ মানৰ আগতে ব্যৱসায়িক ভিত্তিত অসমৰ এজাক যুৱকে নিজাববীয়াকৈ অৰ্কিডৰ খেতি আৰম্ভ কৰিছিল৷ সেয়া আছিল অসমৰ বাবে এটা নতুন যুগৰ আৰম্ভণি মাথো৷ সেই যুৱকৰ দলৰ মাজত আধাতে পঢ়াশুনা এৰি কেৰালা, তামিলনাডুত ক’ম্পেনীৰ চাকৰিৰে উপাৰ্জনৰ ৰাস্তা বিচাৰিব যোৱা অসমীয়া যুৱকবোৰৰ মাজৰ হীৰকো আছিল৷ কিন্তু তাৰ আগতে হীৰক আন এক ঘটনাৰ লগত জড়িত হৈ পৰিছিল৷ ৰাজ্যৰ বাহিৰৰ কম দৰমহা অথচ হাড়ভঙা পৰিশ্ৰমৰ ক’ম্পেনীৰ চাকৰি এৰি থৈ আহি সি অসমতে চিকিৰিউটি এজেন্সি এটাত সোমাল৷ কিন্তু চাকৰিত হীৰকহঁতে নিজেই ঘটোৱা সেই ঘটনাটোৰ পাছত সি কল্পনা নকৰা সাংঘাতিক পৰিস্থিতিত পৰিছিল৷ ক’ত যাম, কি কৰিম চিন্তা কৰি পাৰ নোপোৱাত পৰিল৷ তাতে জেইলৰ পৰা উভতি অহা ল’ৰাক কোনেও ভাল চকুৰে নাচায়৷ দুৰ্ভাৱনা -অনিশ্চয়তাই তাক এফালৰ পৰা চেপি খুন্দি আনিব ধৰিছিল৷ বহুদিন ঘৰতে বহি থাকি হতাশ হৈ গৈছিল হীৰক৷ সেই অৱস্থাত সি এদিন মুখামুখি হৈছিল এজন জংঘল ফেৰৎ বিপ্লৱীৰ৷ তেওঁ আন কোনো নহয়, ইতিমধ্যে জনমানসৰ চকুৰ আঁতৰত নিৰৱে এটা আন্দোলনৰ প্ৰস্তুতিত অহৰহ লাগি থকা এগৰাকী অক্লান্ত অসম প্ৰেমী৷ লগত এজাক কৰ্ম-উদ্যমী নিবনুৱা৷ তেওঁলোকে অসমৰ ভিতৰুৱা অঞ্চলবোৰত পৰি থকা বৃহৎ এলেকাৰ পৰি থকা জংঘল, মাটি, জলাহ আদি নিৰ্বাচন কৰি লৈ অৰ্কিড, আগৰ, ভোট জলকীয়া, আদা, শিঙৰি, ভেট ফুলৰ আলু আদি ব্যৱসায়িক ভিত্তিত উৎপাদনত মনোনিবেশ কৰিছিল৷ পুঁজি আৰু পৰামৰ্শ আগবঢ়াইছিল এটা আন্তৰ্জাতিক দাতব্য সংন্থাই৷ প্ৰথম দুটা বছৰৰ অভূতপূৰ্ব সফলতাই সৰুকৈ আৰম্ভ কৰা এই পদক্ষেপে অসমৰ হেজাৰ হেজাৰ কৰ্মোদ্যমী নিবনুৱাক আকৰ্ষিত কৰিলে৷ প্ৰথম পৰ্য্যায়ত মধ্যমীয়া বুদ্ধিৰ পৰিশ্ৰমী যুৱকবোৰ জড়িত হৈ পৰিল৷ এনেই থকা হীৰকো লগ হৈছিল মানুহজনৰ দলত৷ আনুষ্ঠানিক শিক্ষাৰে শিক্ষিত নহলেও বাস্তৱ পৰিস্থিতিয়ে তীক্ষ্ণ বুদ্ধিৰ ল’ৰাটোক বহু কথা শিকাইছিল৷ তাৰ কাম কৰা আগ্ৰহ, পৰিশ্ৰম আৰু প্ৰক্ৰিয়াটোৰ লগত তলৰ পৰা ওপৰলৈ খুটিনাটি মাৰি জড়িত হোৱা কেইবাবছৰৰ অভিজ্ঞতাৰ জোৰত সি বহুদূৰ আগুৱাই গৈছিল৷ আধুনিক আৰু বিশুদ্ধ পদ্ধতিৰে প্ৰাকৃতিক ভাৱে অসমৰ জলবায়ুত উৎপন্ন হোৱা একক গুণ বিশিষ্ট গছ আৰু ফুল ফল বাছি তাৰ ব্যৱসায়িকভাৱে উৎপাদনৰ সৰু ডাঙৰ ফাৰ্ম অসমৰ বিভিন্ন ভিতৰুৱা অঞ্চলত গঢ়ি উঠিল৷ অসমীয়া মানুহৰ স্বভাৱগত চৰিত্ৰ আনক কৰা দেখি সকলোৱে অনুকৰণ কৰা অভ্যাসৰ ইয়াতো পুনৰাবৃত্তি ঘটিল৷ কিন্তু প্ৰক্ৰিয়াটোৰ লগত পিছৰ পৰ্য্যায়ত আন এজাক উচ্চশিক্ষিত উদ্যোগী যুৱকে অংশ গ্ৰহণ কৰি গোটেই ভাৰতবৰ্ষতে উৎপাদিত সামগ্ৰীৰ বজাৰ গঢ়ি তুলিলে৷ আই আই টি, আই আই এমৰ পৰা ডিগ্ৰী লোৱা যুৱক যুৱতী কেইজনমানেও যোগ দিলে৷ ফলত প্ৰক্ৰিয়াটো থমকি ৰ’ব লগীয়া নহ’ল৷ সকলোৰে হাতলৈ ধনৰ সমানে আমদানি ঘটি থাকিল৷ এটা সময়ত অসমৰ ভিতৰুৱা অঞ্চলত গঢ়ি উঠা এই কৰ্ম আন্দোলনত যোগ দিবলৈ ৰাজ্যৰ বাহিৰত ক’ম্পেনীৰ চাকৰি বিচাৰি যোৱা যুৱকৰ ওলোটা সোঁত ববলৈ আৰম্ভ হৈছিল৷ মধ্যমীয়া মেধাবীৰ পৰিশ্ৰমী এজাক নিবনুৱা যুৱকৰ আশাশুধীয়া পৰিশ্ৰমে যে এদিন অসমৰ অৰ্থনৈতিক চিত্ৰই নহয় সামাজিক, ৰাজনৈতিক দিশৰ প্ৰভূত উন্নতি কৰিবলৈ সক্ষম হ’ব সেয়া কোনেও কল্পনা কৰিব পৰা নাছিল৷ আন্তৰ্জাতিক এন জি অ’ টোৰ ব্যৱস্থাপনা আৰু পিছত এই প্ৰক্ৰিয়াটোৰ লগত যুক্ত হোৱা কেইবাজনো অসম হিতৈষী ব্যক্তিৰ পৰিচালনাত অসমত সঁচা অৰ্থতে এক কৰ্ম আন্দোলনে গতি লাভ কৰিলে৷ উৎপাদিত বস্তুৰ বজাৰখন অকল অসমতে সীমাবদ্ধ নাথাকিল৷ তাৰ লগত যোগ হ’ল আগৰে পৰা বিশ্ব বিখ্যাত থলুৱা এৰী, পাট মূগা বস্ত্ৰ শিল্প, কাঁহ শিল্প, বৰপেটাৰ ফটকা, জৈৱিক চাহ, ৰবৰ, বাঁহ -বেতৰ শিল্প আদিৰ লগতে থলুৱা খাদ্য সম্ভাৰ তথা জনজাতীয় ছাই মদ, আপঙৰ আন্তৰ্জাতিক পৰিচিতি৷ অসমত ভেজালহীন, উন্নত মানৰ সামগ্ৰীৰ কদৰ গোটেই বিশ্বতে বাঢ়ি গ’ল৷ তাৰ ফলত আজি দুটা দশকৰ পাছত অসমৰ ৰাস্তাঘাট, বিমান পৰিবহন আৰু আটাইতকৈ গুৰুত্বপূৰ্ণ জলপথৰ প্ৰভুত উন্নতি ঘটিল৷ বহ্মপুত্ৰৰ ওপৰত সৰু আৰু মজলীয়া আকৃতিৰ নদী বন্দৰ গঢ়ি উঠিল৷ আমদানি -ৰপ্তানিৰ সহজ আৰু সুলভ পথ মুকলি হ’ল৷ দেশী বিদেশী জাহাজৰ বাবে পথ মুকলি কৰি দিয়া হ’ল৷ তাৰ লগতে ৰাজ্যৰ পৰ্য্যটন উদ্যোগ, থলুৱা খাদ্যৰ ব্যৱসায় আদিলৈ চকুত লগা পৰিবৰ্তন আহিল৷ আচলতে দুটা দশকৰ আগতে অসমৰ কোনোবা এচুকত সৰুকৈ আৰম্ভ হোৱা প্ৰচেষ্টা এটাই এনেদৰে বিস্তৃতি লাভ কৰিলে যে তাৰ ধনাত্মক প্ৰভাৱ সকলোতে পৰিল৷ কাষৰীয়া ৰাজ্যকেইখনেও অসমক অনুকৰণ কৰি সুফল লাভ কৰিব ধৰিলে৷ তাৰ প্ৰত্যক্ষ প্ৰভাৱ হিচাপে আগতে প্ৰায়ে অসমৰ ৰাজ্যিক সীমা সমন্ধীয় উত্তেজনাবোৰ নাইকিয়া হ’ল৷ সমূহীয়া উন্নতিৰ বাবে যে সকলোৱে সহযোগৰে আগবাঢ়িব লাগিব তাক বুজি পালে বা বুজাই দিয়া গ’ল৷ ষ্টিলৱেল পথটো পুনৰ মুকলি কৰি দিয়াত স্থলপথৰে কাষৰীয়া পূবৰ দেশ সমূহৰ লগত উত্তৰ-পূবৰ যোগেদি দেশৰ বৃহৎ বজাৰ এখন গঢ়ি উঠিল৷ অসমৰ অৰ্থনীতি ভাৰতৰ শীৰ্ষ তিনিখন ৰাজ্যৰ তালিকাত একেৰাহে জিলিকি থাকিব ধৰিলে৷ এসময়ত কৰ্মচাৰীক মাহৰ দৰমহা দিব নোৱাৰা অসমে নিজৰ ভৰিত থিয় দিয়াৰ ওপৰিও আন ৰাজ্যক সাহায্য দিব পৰা হ’লগৈ৷ ইয়াৰ লগে লগে দেশৰ ৰাজনৈতিক -সমাজনৈতিক ক্ষেত্ৰত অসমে আগস্থান পাবলৈ ধৰিলে৷ এসময়ত জাগীৰোডত নিৰাপত্তা কোম্পানীৰ সামান্য চাকৰিৰে পেট প্ৰবৰ্তোৱা হীৰক, যি সহজলভ্য ধনৰ মোহত পৰি এদিন জেইলৰ ভিতৰ সোমাই পৰিছিল৷ জীৱনত যে আজিৰ দৰে সূচল অৱস্থাত এনেদৰে উপনীত হ’বলৈ সক্ষম হ’ব সেয়া সপোনৰ অগোচৰ আছিল৷ আজি হীৰকৰ দৰে বহু হাজাৰ অসমীয়া যুৱকৰ জীৱনলৈ এই দীঘলীয়া কৰ্ম আন্দোলনে সোণালী দিন কঢ়িয়াই আনিলে৷\n২০৩৫ চন ৮ মাৰ্চৰ আজি ৰাতিপূৱা কাজলি বন্দৰত বহি দুটা দশকৰ আগৰ কথাবোৰ মনত অগা-দেৱা কৰি থাকোতে সাতচল্লিচ বছৰীয়া হীৰকৰ চকুজোৰ কিয় জানো চলচলীয়া হৈ পৰিল, সি নিজেই ক’ব নোৱাৰিলে৷\nইমানলৈকে গল্পটো লিখি ইপ্সিতাই প্ৰথমৰ পৰা এবাৰ পঢ়ি চালে৷ নিজৰ সপোনৰ প্ৰজেক্ট এটা সাৱতি লৈ যোৱা সপ্তাহত জেনেভাৰ পৰা অসমলৈ একেবাৰে ঘূৰি আহিছে চাকৰিটো ইস্তফা দি৷ ৱৰ্লড ইক’ন’মিক ফ’ৰাম (WEF)নামৰ আন্তৰ্জাতিক সংস্থাটোৰ জেনেভাস্থিত মুখ্য কাৰ্য্যালয়ত ইক’ন’মিক এডভাইজাৰ ৰূপে কাম কৰা ইস্পিতাই তাইৰ পাঁচ বছৰীয়া চাকৰিত যথেষ্ট অভিজ্ঞতা অৰ্জন কৰিলে৷ অৰ্থনৈতিক ভাৱে পিছপৰা বিশ্বৰ কেইবাখনো দেশত গৈ WEF ৰ প্ৰজেক্টত দেহেকেহে খাটি সফলতা আনিছিল ইপ্সিতাই৷ প্ৰজেক্টৰ জৰিয়তে দেশ কেইখনৰ অৰ্থনৈতিক অৱস্থাৰ পৰিবৰ্তন বাট মুকলি হৈছিল৷ সেই অভিজ্ঞতাক সাৰথি কৰি নিজাকৈ কাম কৰাৰ বহুদিনীয়া হেঁপাহক বাস্তৱ ৰূপ দিবলৈ “প্ৰজেক্ট ৩৫, অসম ” তৈয়াৰ কৰি লৈ ইপ্সিতা উপস্থিত হৈছেহি মৰমৰ জন্মস্থান অসমত৷ চকুত সুজলা-সুফলা অসমক কৰ্ম সংস্কৃতি গঢ়ি কেৱল লাভজনক কৃষি কৰ্মৰে অৰ্থনৈতিক দিশত আগবঢ়াই নিয়াৰ দূৰন্ত সপোন৷ ইতিমধ্যে তাই ‘প্ৰজেক্ট – ৩৫, অসম’ৰ কাম আৰম্ভ কৰাৰ বাবে এটা বিশ্ব খ্যাত এন পি অ (NPO)ৰ পৰা লিখিত অনুমোদন লৈ আহিছে৷ আজি তাইৰ বাবে আৰু এটা ভাল খবৰ আছে৷ ইপ্সিতাৰ ইনবক্সত ৱৰ্লড ইক’ন’মিক ফ’ৰামৰ জেনেভাস্থিত মূল কাৰ্যালয়ৰ পৰা প্ৰজেক্টটোত সহযোগ কৰাৰ প্ৰতিশ্ৰুতিৰে এখন মেইল আহিছে৷ কিন্তু এই পৰিকল্পনাৰ বিষয়ে ইপ্সিতাই ঘৰত এতিয়াও কোৱা নাই৷ ঘৰৰ সকলোৱে ভাৱি আছে ছুটি লৈ অহা তাই ছুটি শেষ হ’লে আগৰ দৰে পুনৰ কামত যোগ দিব৷\nমেইলখন পঢ়ি উঠি মনৰ আনন্দতে যোৱা ডেৰঘণ্টা লেপটপটো বিছনাত লৈ ‘লাচিত’ নামৰ অসমীয়া লিখন সঁজুলিৰে ইস্পিতাই অনৰ্গল অসমীয়াত টাইপ কৰি গৈছে৷ তাইৰ সপোনৰ প্ৰজেক্টটোৰ সফলতাত আজিৰ পৰা বিশ বছৰৰ পিছত সলনি হ’বলগা অসমৰ পৰিবেশৰ থূলমূল কাল্পনিক চিত্ৰ এখন আঁকিবলৈ এনেয়ে গল্প এটাৰ মাজৰে যত্ন কৰি চাইছে৷ গল্পটো পঢ়ি চাই তাই খুব এটা সন্তুষ্ট নহ’ল যদিও মনটো ভাল লাগি আছে৷ লিখাত বহু খুটিনাতি ৰৈ গৈছে৷ পুনৰ শুধৰাই লিখিব৷ অহা বিশ বছৰৰ প্ৰতিদিনেই তাই এই গল্পটোকে লিখি যাব বাৰে বাৰে৷ কেইবাবছৰৰ মূৰত ইমান দীঘলীয়াকৈ অসমীয়াত টাইপ কৰি ইপ্সিতাই অলপ ভাগৰুৱা অনুভৱ কৰিলে৷ লেপটপটো অফ কৰি বিছনাৰ হেডবক্সটোত লাহেকৈ থৈ দিলে৷ আৰু নিচেই কাষতে থকা ‘প্ৰজেক্ট ৩৫, অসম’ৰ ফাইলটো আলফুলে বুকুত সাৱতি লৈ এটা নতুন পুৱা আদৰিবলৈ চকু হাল মুদি দিলে৷ ঠিক কৰিলে কাইলৈ পুৱাই চাহৰ টেবুলত সকলোকে তাইৰ ভৱিষ্যতৰ পৰিকল্পনাৰ বিষয়ে জনাই দিব৷\n← আমি আমাক পুনঃনিৰ্মাণ কৰিব লাগিব (টুৱাৰাম দত্ত)\nসপোন (অনুপমা বৰগোহাঁই) →


অসমীয়া ভাষা আৰু মোৰ অনুভৱ -(অংকুৰ দত্ত) - সাহিত্য ডট অৰ্গ\nঅসমীয়া ভাষা আৰু মোৰ অনুভৱ\n২০০৭ চনৰ ২৬ জুলাই, উচ্চতৰ মাধ্যমিক শিক্ষা সাং কৰি উচ্চ শিক্ষাৰ বাবে বাংগালোৰত ভৰি থৈছিলোঁ।লক্ষ্য আছিল “দ্য অক্স’ফ’ৰ্ড কলেজ অৱ ছাইঞ্চ এন্ড ৰিচাৰ্ছ চেন্টাৰত” বায়’টেকন’লজী বিভাগত স্নাতক ডিগ্ৰী গ্ৰহণ কৰা। আমাৰ বেটচ্ টোত প্ৰায় ২৫ জন অসমীয়া ছাত্ৰ-ছাত্ৰী আছিল। ভাল লাগিছিল অসমীয়া লগৰ পাম বুলি। আজিকালি বা তেতিয়াও বাহিৰত অধ্যয়্ন কৰি থকা ছাত্ৰ-ছাত্ৰী সকলে বন্ধু মহলত অসমীয়াত খুব কমেই কথা পতা দেখা যায়।দুজন অসমীয়া লগ পালেও হিন্দীতে কথা পতা দেখা যায় যাতে তৃতীয় বন্ধুজনৰ আগত অস্বক্ত‍িত পৰিব লগা নহয় বুলি। এইটো আচলতে অতি ভুল ধাৰনা বুলি ভাৱোঁ। আমৰ চেকচনটোত(শাখা)৭ জন অসমীয়া আছিলো, ক’তা, আমিওটো কেতিয়াও হিন্দী বা ইংৰাজীত কথা পতা নাছিলো।শ্ৰেণী কোঠাৰ ভিতৰতো আমি অসমীয়া কেইটাই সদায় অসমীয়াত কথা পাতিছিলোঁ।বেলেগ ভাষিক বোৰে সদায় হিন্দী নহ’লে ইংৰাজীত পাতিছিল,কাৰণ তাঁহাতি নিজৰ ভাষাত কথা পাতিলে কিছুমানে তাচ্ছিল্য কৰিছিল। কিন্তু আমাকতো কোনেওঁ একো ক’বলৈ সাহ কৰা নাছিল।এবাৰ এজন বেংগলী বন্ধুৱে অসমীয়া ভাষাটোক বঙালী ভাষাৰ অপভ্ৰংস বুলি দাবী কৰিছিল, তেতিয়া আমি গোটেই অসমীয়া কেইটাই তাক বুৰঞ্জীৰ পাঠ পঢ়াই ঠান্ডা কৰি দিছিলো; তেতিয়াৰ পৰা সি অসমীয়া ভাষাৰ ওপৰত মন্তব্য কৰা নাছিল। সম্ভৱ অসমীয়া ভাষাটোৰ সুৰ আটাইতকৈ সুৱলা আৰু মিঠা।কিছুমান অসমীয়া মানুহে ভাৱে সমাজৰ উচ্চ খাপত অসমীয়াত কথা-বতৰা পাতিলে তেওঁলোকৰ সন্মান যাব, কিয় তেনেকৈ ভাৱে তেওঁলোকে?? আমি দেখিবলৈ ম’ৰা চৰাইৰ নিচিনা হোৱাৰ পাছতো আমিবোৰ কিয় কাউৰীৰ নিচিনাকৈ মাতিব লৈছোঁ??\nএবাৰ প্ৰান্তিকৰ পত্ৰালাপত উৰিষ্যাৰ পাটনায়ক উপাধিৰ এজনৰ এটা লেখা পঢ়িছিলোঁ।তেওঁ চাকৰি সূত্ৰে গুৱাহাটীলৈ বদলি হৈ আহিছে।গুৱাহাটীত তেওঁৰ দ্বিতীয় বাৰৰ বাবে পদাৰ্পণ। উড়িয়া ভাষাৰ এজন সৰু-সুৰা সাহিত্যিক হেতুকে অসমীয়া ভাষাটো ভঙা-চিঙাকৈ ক’ব আৰু লিখিব পাৰিছিল।জইন কৰিবৰ দিনা তেওঁ কাৰ্যালয়লৈ গ’ল দায়িত্ব্ত থকা অফিচাৰ জনৰ লগত কথা পাতিবলৈ। শ্ৰী যুত পাটনায়কে অসমীয়াতে আৰম্ভ কৰিছিল। ভঙা-চিঙা অসমীয়া দেখি অফিচাৰ জনে ক’লে “আপ হিন্দী ম্যে ব’লিয়ে, মুঝে হিন্দী আতা হ্যেয়”। লিখনিটোৰ শেষত তেওঁ উল্লেখ কৰিছিল অসমীয়া ভাষাটোৰ যদি কেতিয়াবা ধবংস হয় তেতিয়াহ’লে এনেকুৱা মানুহৰ কাৰণে হ’ব।অসমীয়া মানুহৰ এটা হেনো বেয়া গুন আছে, ভঙা-ভঙা অসমীয়া শুনিলে তেওঁৰ ওপৰত ঠাট্টা উৰুৱায়। তেওঁৰ অসমীয়া শিকাৰ প্ৰতি আগ্ৰহ, তেওঁক যে অসমীয়া শিকাই দিব লাগে সেইটো ভাৱি নাচায়।\n৫ম চেমিষ্টাৰৰ আৰম্ভণি‍তে, লেব-কোটতো পিন্ধি লেবত সোমাই গৈছো, দেখিছো নতুন চাৰ এজনে( সৌৰভ চাৰ) LAF চেম্বাৰত কিবা কালচাৰ বনাই আছে।চেম্বাৰটোৰ কাষতে বেগ থোৱা ৰেগডাল আছিল, বেগটো থ’ব যাওঁতে চাৰে মোক দেখিলে আৰু হাঁহি মাৰি সুধিলে\n:”অংকুৰ দাত্তা, বেংগলী???”(নেইম প্লেটটোত মোৰ নামটো লাগি আছিল)\n::ন’ চাৰ, আচামিজ এন্ড আই এম ফ্ৰ’ম আছাম”\n:”হুমমম….কেন ইউ স্পিক বেংগলী..বেংগলী ব’লতে পাৰে???”( যিমানবাৰ বেংগলী মানুহৰ লগত চিনাকি হৈছো প্ৰথম এইটো প্ৰশ্নৰেই সন্মুখিন হৈছোঁ)\n:”আমি ব’লতে পাৰে না কিন্তু বোজতে পাৰে”(ভঙা-চিঙাকৈ ক’লো আৰু, চাৰে হাঁহিছিল)\nতাৰ পাছত মোক অবাক কৰি চাৰে মোৰ লগত অসমীয়াত কথা পাতিছিল। কেতিয়াও অসমলৈ যোৱাও নাই।\nলেবত কেতিয়াবা লগ পালে অসমীয়াতে খা-খবৰ সুধিছিল। চাৰৰ অসমীয়া ভাষা-প্ৰীতি দেখি ভাল লাগিছিল।\n৪ মাহ মানৰ পাছত পি, এইচ, ডি সম্পূৰ্ণ কৰিবৰ বাবে চাৰ গুছি গৈছিল।\nকেতিয়াবা অকলে ভাৱোঁ, আমি যিমানেই অসমীয়া ভাষাত কথা-বতৰা পতাৰ চেতনাখিনি দমাই নাথাকো কিয়, এদিন অসমীয়া ভাষাই জগত জিনিবই।\n← আমেজ – (ধ্ৰুৱ লোচন)\nএই সংখ্যাৰ আঁৰত (মে’, ২০১৪) →


Home ANALYSIS MONOR-KATHA MRINAL-GOSWAMI বিশ্লেষণ মনৰ কথা মৃণাল-গোস্বামী মনৰ কথা\nxukhdukh.com December 27, 2017 ANALYSIS, MONOR-KATHA, MRINAL-GOSWAMI, বিশ্লেষণ, মনৰ কথা, মৃণাল-গোস্বামী,\nমুখ্যমন্ত্ৰীলৈ মুকলি চিঠিঃ\nঅসমৰ উন্নয়নৰ বাবে দক্ষ ব্যক্তিক আনক ৰাজ্য প্ৰশাসনলৈ\nউন্নয়ন তথা আন্তঃগাঁঠনিগত কৰ্মৰাজিক অধিক গতিশীল কৰিবলৈ উপযুক্ত আৰু দক্ষ মানৱ সম্পদৰ অতীৱ প্ৰয়োজন। এই কথা বুজি পোৱা যায়, ব্যৱসায়িক ভাৱে সফল কোম্পানীবোৰলৈ দৃষ্টি দিলেই। উদাহৰণ স্বৰূপে, ধীৰু ভাই আম্বানীয়ে জাম নগৰ তেল শোধনাগাৰ বনোৱাৰ সময়ত পৃথিৱীৰ আটাইতকৈ দক্ষ পেট্ৰলিয়াম টেকন্লজি আৰু মেনেজমেণ্টৰ ব্যক্তি সকলক আনিছিল। তেওঁ আনকি চৰকাৰী উচ্চ প্ৰদস্থ অসামৰিক সেৱাৰ বিষয়া সকলকো চাকৰিৰ পৰা পদত্যাগ কৰাই উচ্চ দৰমহা দি আনিছিল তেওঁৰ কোম্পানীলৈ।\nতাৰে এটা উদাহৰণ দিওঁ,,সেইসময়ত এজন আমেৰিকাৰ ব্যক্তি কোনোবা আমেৰিকাৰ তেল আৰু ৰেফাইনেৰী কোম্পানী ৰ CEO হিচাপে আছিল,তেওঁ খুব দক্ষ ব্যক্তি আছিল (নাম টো পাহৰিছো)। ধীৰু ভায়ে তেওঁৰ বিষয়ে গম পাই তেওঁক চাকৰি যাচিলে। তেওঁ হাঁহি উৰুৱাই দিলে,,ভাৰতত কি চাকৰি কৰিবলৈ আহিব। তেতিয়া ধীৰু ভায়ে তেওঁক ভাৰতলৈ ফুৰিবলৈ আৰু ৰেফাইনেৰীটো চাবলৈ মাতিলে। তেওঁ অনুৰোধ এৰাব নোৱাৰি আহিল। ধীৰুভায়ে তেওঁক হেলিকপ্টাৰে লৈ গল,,দেখুৱালে সকলো। ধীৰুভায়ে সুধিলে কিমান দৰমহা পোৱা তুমি এতিয়া,,তেওঁ কিবা এটা কলে,কিবা মিলয়ণ ডলাৰৰ সংখ্যা এটা। ধীৰুভায়ে কলে মই তোমাক তাৰ দুগুন দৰমহা দিম আৰু লগতে কোম্পানীৰ শ্বেয়াৰ। সেই ব্যক্তিজন থৰ লাগি ৰল,, সেইদিনাই তেওঁ আগৰ চাকৰি এৰি ধীৰুভাই ৰ শোধনাগাৰত CEO হিচাপেজইন কৰিলে।দক্ষ ব্যক্তিৰ সমহাৰেৰে জাম নগৰ ৰিফাইনেৰী আজি বিশ্বৰ আটাইতকৈ ডাঙৰ তেল শোধনাগাৰ যাৰ শোধন ক্ষমতা দৈনিক 1.24মিলয়ণ বেৰেল বা দৈনিক প্ৰায় 19 কোটি 71 লাখ লিটাৰ তেল(এক বেৰেল=159 লিটাৰ) । মই ধীৰু ভাইৰ বন্দনা কৰা নাই, মই দক্ষ লোকৰ প্ৰয়োজনীয়তাৰ কথা কৈছো ,সাম্য বাদী সকলে আদানী আম্বানীৰ ব্যংগ কৰি কবিতা লিখে,শোষণ কৰা কয়, ,ইয়াতো তেওঁলোকে কিবা দেখিব। কিন্তু দেশৰ কোনোবাই নকৰা হলে অন্য বিদেশী কোম্পানী য়ে সেইঠাই পুৰালে হেতেন, Unilever, Nestle আদিৰ দৰে বহুজাতিক কোম্পানী য়ে তাৰ লক্ষ্য কৰা নাই তেওঁলোকে।\nPeople is the biggest assets ofacountry or ofaorganisation. আমাৰ দেশৰ সকলো উচ্চ গুণ সম্পন শিক্ষা অনুষ্ঠানৰ যেনে আই আই টি, আই আই এম আদিৰ ছাত্ৰ ছাত্ৰী সকলক আমেৰিকাৰ ডাঙৰ কোম্পানী বিলাকে উচ্চ দৰমহা দি পঢ়ি থাকোতেই চাকৰি দিয়ে। তিনি কোটি লৈকে দৰমহা দিয়া শুনিছো। কিয় দিয়ে? কাৰণ তেওঁলোকে সদাই পৃথিৱীৰ আগশাৰীত থাকিব খোজে,,আৰু এই প্ৰতিযোগিতাৰ পৃথিৱীত আগশাৰীত থাকিবলৈ আগশাৰীৰ মগজু লাগিব। ভাৰত ,চীন,জাপান আদিকে ধৰি পৃথিৱীৰ উৎকৃষ্ট প্ৰতিভাসম্পন্ন ব্যক্তি সকল আমেৰিকাৰ কোম্পানী সমূহত নিয়োজিত। ভাৰতৰ কেইবাজনো ব্যক্তি আমেৰিকাৰ আটাইতকৈ ধনী কোম্পানী কেইবাটাৰো CEO । শুনিছো গুগলৰ CEO সুন্দৰ পিচায়ে বছৰি ছশ কোটি মান টকাৰ দৰমহা পাই। কিয় দিয়ে ইমান দৰমহা,,কাৰণ যিদৰে পাই সেইদৰে তেওঁলোকে কোম্পানীৰ বাবে আৰ্জন কৰে। এয়াই আমেৰিকাৰ শক্তি। ইয়াকে হয়তো কয় আজিৰ ভাষাত Brain Hunting,,অহৰহ নতুন প্ৰতিভাৰ সন্ধান আৰু চিকাৰ। আমি ভাৰতে আজিলৈকে এয়া বুজি নাপালো। কেৱল ব্রেইন ড্ৰেইন হৈছে কৈ কান্দি থাকো,,কেনেকৈ ড্ৰেইন টো বন্ধ কৰিব লাগে চিন্তা নকৰিলো। আইনষ্টাইন জাৰ্মানীত জন্ম হোৱা ইহুদী মূলৰ ব্যক্তি আছিল,,আমেৰিকাই তেওঁৰ প্ৰতিভা গম পাই দেশত আশ্ৰয় দিলে। আইনষ্টাইনৰ বাবেই আমেৰিকাই দ্বিতীয় বিশ্ব যুদ্ধ জিকিলে,কাৰণ আইনষ্টাইনৰ বাবেই এটম বম বনাব পাৰিলে আমেৰিকাই। এই গুনীক আদৰ কৰা গুণৰ বাবেই আমেৰিকা সদায় শীৰ্ষত থাকিব সক্ষম হৈছে।\nআকৌ ধীৰু ভাইৰ কথালৈ আহো, তেওঁ শোধনাগাৰ বনাই থাকোতে তেওঁৰ কোম্পানীৰ বিষয়া সকলক লক্ষ্য বান্ধি দিছিল দৈনিক বিছ কোটি কৈ টকা খৰচ কৰিবলৈ,,অৰ্থাৎ মাহে ছশ কোটি টকা খৰচ কৰাৰ লক্ষ্য। অৱশ্যে আমাৰ চৰকাৰী বিষয়া সকলৰ দৰে খাই পেলাবলৈ দিয়া নাছিল,,কাম কৰিবলৈ দিছিল। খৰচ কৰিব পাৰিলে তেওঁক পুৰস্কৃত কৰিছিল আৰু নোৱাৰিলে জবাবদিহি কৰিছিল বা চাকৰি হেৰুৱাৰ ভয় আহিছিল। এয়া সকলো কৰ্পোৰেটৰে নিয়ম,,সকলোৰে টাৰ্গেট লৈ কাম কৰিব লাগে,বিনিময়ত পূৰাস্কিত হয়।\nকিন্তু আমাৰ চৰকাৰত কি হয়?বাজেটত ধাৰ্য কৰা ধন খৰচ কৰিব নোৱাৰাত উলটি যায়। কিন্তু তাৰ বাবে চৰকাৰী বিভাগ আৰু বিষয়াই জবাব দিব নালাগে। বহুতে আবনটিত ধন খৰচ নকৰি বেংকত ফিক্স দিপজিত কৰি ৰাখে আৰু তাৰ সুত টো কিবা কিবি কামত খৰচ কৰে। ভাবি চাওক মাত্ৰ এশ কোটিৰ এবছৰৰ ফিক্স দিপজিত সুত ছয় কোটিৰ ওপৰত হয়,,আৰু সেই সুতৰ টকাৰ কোনো বিশেষ হিচাপ নাথাকে কাৰণ সেয়া বাজেটৰ অন্তৰ্ভুক্ত নহয়। এয়া এক বৃহৎ দুৰ্নীতি। চৰকাৰৰ ধন বেংকত ৰাখি সুত খাবলৈ নহয় ,,কাম কৰিবলৈহে আৰু সময়ত কাম নকৰিলে চৰকাৰে লোকচান ভৰে। কাৰণ বস্তু আৰু মজুৰিৰ মূল্য দিনক দিনে বাঢি গৈ থাকে। যিসময়ত দেশৰ আগশাৰীৰ ৰাজ্য বিলাকে ডিচেম্বৰৰ ভিতৰত বাজেটৰ ধন খৰচ কৰি কেন্দ্ৰৰ ওচৰত নতুন পুঁজি বিচাৰে তেতিয়ালৈকে আমাৰ অনুমোদিত ধন খিনিৰ আচঁনিয়ে প্ৰস্তুত নহয়,সেইকাৰণে আমাৰ ধন অন্য ৰাজ্য লৈ গুচি যায়,,কাৰণ কেন্দ্ৰীয় চৰকাৰে ধন খৰচ নকৰাকে ৰাখি থব নোৱাৰে। আৰু খৰচৰ ওপৰত ভিত্তি কৰি অনুপাতিক হিচাপে পৰৱৰ্তী পুঁজিৰ অবন্টন বাঢ়ে। কেন্দ্ৰই আমাক ইমান ধন দিলে কৈ আনন্দ কৰি লাভ নাই বা ধন নিদিলে কৈ দুখ কৰিও লাভ নাই,,গোটেই খিনি কথা আমাৰ দক্ষতাৰ ওপৰত নিৰ্ভৰ কৰে।\nবৰ্তমানৰ সোণোৱাল ডাঙৰীয়া চৰকাৰে দক্ষ ব্যক্তি আনক প্ৰশাসনত যদি কামত গতিশীলতা আৰু ৰাজ্যৰ সমৃদ্ধি বিচাৰে। কাৰণ অসমৰ টকা ঘূৰি যোৱা কেইবাদশক আগৰে বেমাৰ ,এইকেইজন ডক্টৰৰ দ্বাৰা( বিষয়া), চিকিৎসা কৰি নতুন ফল নাপাই, ৰাজ্যৰ অৱস্থাও একে থাকিব। নতুন ব্যক্তিৰ সন্ধান কৰক,,কোনো কথা নাই যে তেওঁ জেষ্ঠ হব লাগিব বা প্ৰশাসনীয় বিষয়া হব লাগিব,যিকোনো ক্ষেত্ৰৰ , যিকোনো কৰ্মৰ মানুহ হব পাৰে তেওঁ। বিজ্ঞানী হব পাৰে,ব্যৱসায়ী হব পাৰে,মেনেজমেণ্টৰ মানুহ হব পাৰে , প্ৰাক্তন সেনা বিষয়া হব পাৰে,যি কোনো উপযুক্ত ব্যক্তি। ইনফচিছৰ CEO নন্দন নিলেকাননীক ভাৰত চৰকাৰে চৰকাৰী নিযুক্তি দিছিল,,তেনেকুৱা অনেক উদাহৰণ আছে। উপযুক্ত মানুহ নিয়োগ কৰাৰ সম্পূৰ্ণ ক্ষমতা আছে এজন মুখ্যমন্ত্ৰীৰ,,সেই ক্ষমতা প্ৰয়োগ কৰক, ৰাজ্যক সমৃদ্ধিশালী কৰাৰ খাতিৰত ,এয়া সময়ৰ আহ্বান। দক্ষ ব্যক্তি আমাৰ সম্পদ আৰু অদক্ষ ব্যক্তি আমাৰ বোজা ।\nTags # ANALYSIS # MONOR-KATHA # MRINAL-GOSWAMI # বিশ্লেষণ # মনৰ কথা # মৃণাল-গোস্বামী\nBy xukhdukh.com on December 27, 2017\nLabels: ANALYSIS, MONOR-KATHA, MRINAL-GOSWAMI, বিশ্লেষণ, মনৰ কথা, মৃণাল-গোস্বামী\nইতিবাচকঃ জীৱন গঢ়াৰ সাধনা :: অজয় লাল দত্ত


Cooking Oil Price|Edible Oil Price|Mustard Oil Price|Soyabean Oil Price|Palm Oil Price|Ground Nut Oil Price|Business: মধ্যবিত্ত শ্ৰেণীৰ বাবে যথেষ্ট সকাহ ! সৰিয়হৰ তেলৰ মূল্যত ব্যাপক হ্ৰাস ...– News18 assam\nHome » photogallery » business »Cooking Oil Price|Edible Oil Price: মধ্যবিত্ত শ্ৰেণীৰ বাবে যথেষ্ট সকাহ ! সৰিয়হৰ তেলৰ মূল্যত ব্যাপক হ্ৰাস ...\nCooking Oil Price|Edible Oil Price|Mustard Oil Price|Soyabean Oil Price|Palm Oil Price|Ground Nut Oil Price|Business: ৰন্ধন তেল, বিশেষকৈ সৰিয়হৰ তেলৰ মূল্য হ্ৰাস পাইছে।\n| January 29, 2022, 14:30 IST\nযদিও বিদেশী বজাৰত সৰিয়হ তেলৰ মূল্য (Price of Mustard Oil) বৃদ্ধি পাইছে, ঘৰুৱা বজাৰত সৰিয়হ তেলৰ মূল্য যথেষ্ট হ্ৰাস পাইছে।\nদিল্লীত, খোৱা তেলৰ মূল্যৰ বজাৰ বিভিন্ন মূল্যত বন্ধ কৰা হৈছে৷ এফালে সৰিয়হ তেলৰ মূল্য, চয়াবীন সস্তা হৈ পৰিছে আৰু আনহাতে, সাংকেতিক ছবি।\nবজাৰ বন্ধ হোৱাৰ সময়ত বাদাম তেল (Groun Nut Oil Price), ৰিফাইন্ড (Refined Oil Price), ছয়াবিন তেল (Soyabean Oil Price), কাঁচা পাম তেলৰ (Crude Palm Oil)মূল্য কিছু পৰিমাণে বৃদ্ধি পাইছে। আন সকলো তৈল বীজৰ মূল্য আগৰ দৰেই আছে।\nব্যৱসায়ীসকলৰ মতে, মালয়েছিয়া এক্সচেঞ্জৰ মূল্য ৩.৫৫ শতাংশ বৃদ্ধি পাইছে, আনহাতে চিকাগো এক্সচেঞ্জ ১.৫ শতাংশ শক্তিশালী হৈছে।\nপাইকাৰী হাৰত খোৱা তেলৰ মূল্য প্ৰকৃততে কিমান আছে চাও আহক। সৰিয়হৰ মূল্য হৈছে ৮,-৪৫-৮,০৭২ টকা (৪২ শতাংশ চৰ্ত মূল্য)।\nগ্ৰাউণ্ড নাট হৈছে ৫,৮১৫ টকাৰ পৰা ৫,৯০৫ টকা। গ্ৰাউণ্ড নাট অইল কম্বাইণ্ড ডেলিভাৰী (গুজৰাট) - ১৩ হাজাৰ টকা। গ্ৰাউণ্ড নাট চোলভেণ্ট ৰিফাইন তেল হৈছে প্ৰতি টিনত ১৯৯৫-২১২০ টকা।\nসৰিয়হ তেলৰ মূল্য প্ৰতি কুইন্টলত ১৬,২০০ টকা৷ সৰিয়হৰ তেল (পক্কিঘানি) প্ৰতি টিনত ২,৪১০-২,৫৩৫ টকা, সৰিয়হৰ তেলৰ মূল্য প্ৰতি টিনত ২,৫৯০-২,৭০৫ টকা।\nছয়াবিন তেল মিল বিতৰণ দিল্লীত ১৩,৪৫০ টকা, চয়াবিন তেল মিল ডেলিভাৰী ইন্দোৰ ১৩,১৫০ টকা, চয়াবিন তেল ডেগাম কান্দালা ১২,০১০ টকা, চিপিঅ' কান্দালা ১১,৮০০ টকা, কটনচিড মিল ডেলিভাৰী হাৰিয়ানা ১২,৩৫০ টকা।\nপালমোলিন আৰবিডি দিল্লী ১৩,০০০ টকা, পালমোলিন এক্স কান্দালাৰ মূল্য ১১,৯২০ টকা (জিএছটি অবিহনে)। ৬,৩২৫-৬,৩৭৫ টকাত ছয়াবিন শস্য, ৬,১৮৫-৬,২৪০ টকাত খুচুৰা ছয়াবিন। মাকৈ তেল ৪,০০০ টকা। সাংকেতিক ছবি।


অমৰকান্ত - অসমীয়া ৱিকিপিডিয়া\nবল্লিয়া জিলা, উত্তৰ প্ৰদেশ, ভাৰত\n১৭ ফেব্ৰুৱাৰী, ২০১৪ (aged 89)\nএলাহাবাদ, উত্তৰ প্ৰদেশ, ভাৰত\nইন্হি হথিয়াৰৌ চে, কালে উজালে দিন, কুছ য়াঁদে কুছ বাঁতে\nঅমৰকান্ত (ইংৰাজী: Amarkant; জন্ম : ১৯২৫ – ১৭ ফেব্ৰুৱাৰী, ২০১৪) হিন্দী ভাষাৰ এজন ভাৰতীয় সাহিত্যিক। তেওঁৰ উপন্যাস ইন্হি হথিয়াৰৌ চেৰ বাবে তেওঁ ২০০৭ চনত সাহিত্য অকাডেমি বঁটা আৰু ২০০৯ চনত ব্যাস পুৰস্কাৰ লাভ কৰে। ২০০৯ চনত তেওঁক জ্ঞানপীঠ বঁটা প্ৰদান কৰা হয়। অমৰকান্তক প্ৰেমচন্দৰ উত্তৰসুৰী বুলি কোৱা হয় যদিও তেওঁ নিজা শৈলীৰে এই গল্পকথন প্ৰথাক এক সুকীয়া মাত্ৰা দিছে। \n১৯২৫ চনত উত্তৰ প্ৰদেশৰ বল্লিয়া জিলাত অমৰকান্তৰ জন্ম হৈছিল। ১৯৪২ চন্ৰ ভাৰত ত্যাগ আন্দোলনত তেওঁ সক্ৰিয় ভূমিকা লৈছিল। ইয়াৰ বাবে তেওঁ কেইবা বছৰো পঢ়া-শুনাৰপৰা আঁতৰি আছিল। এলাহাবাদ বিশ্ববিদ্যালয়ৰপৰা তেওঁ স্নাতক ডিগ্ৰী লাভ কৰিছিল আৰু স্থানীয় হিন্দী কাকতৰ সাংবাদিকৰূপে কৰ্মজীৱন আৰম্ভ কৰিছিল। ২০০০ চনৰ শেষৰফালে আশী বছৰীয়া অমৰকান্ত দৰিদ্ৰতাত ভুগিছিল।\n২০১৪ চনৰ ১৭ ফেব্ৰুৱাৰী তাৰিখে, ৮৯ বছৰ বয়সত অমৰকান্তৰ মৃত্যু হয়। তেওঁ দুজন ল'ৰা আৰু এজনী ছোৱালীৰ পিতৃ।\n↑ "Sahitya Akademi Awards listings". Sahitya Akademi, Official website. http://sahitya-akademi.gov.in/sahitya-akademi/awards/akademi_awards.jsp। আহৰণ কৰা হৈছে: 11 October 2014.\n↑ 2.0 2.1 2.2 2.3 "Hindi litterateur Amarkant dead". The Hindu. 18 February 2014. http://www.thehindu.com/todays-paper/tp-national/tp-newdelhi/hindi-litterateur-amarkant-dead/article5700910.ece.\n↑ "Jnanpith Laureates". Bharatiya Jnanpith. http://jnanpith.net/page/jnanpith-laureates। আহৰণ কৰা হৈছে: 11 October 2014.\n↑ "Amar Kant, Shrilal Shukla, Kambar win Jnanpith Award" Archived3November 2012 at the Wayback Machine, The Hindu, 20 September 2011.\n↑ Vijay Pratap Singh (16 April 2014). "Broke, ailing, Amar Kant willing to sell Akademi Award, medals". The Indian Express. http://www.indianexpress.com/news/broke-ailing-amar-kant-willing-to-sell-akademi-award-medals/297189/.\n"https://as.wikipedia.org/w/index.php?title=অমৰকান্ত&oldid=304616"ৰ পৰা অনা হৈছে\nএই পৃষ্ঠাখন ২৩ অক্টোবৰ, ২০২১ তাৰিখে ১৫:০৫ বজাত অন্তিম সংশোধন কৰা হৈছিল।